KDN teliti kehadiran ejen Mossad Israel di Malaysia

Kementerian Dalam Negeri (KDN) sedang meneliti dakwaan kewujudan ejen perisikan Israel, Mossad, yang berada di negara ini, kononnya bertujuan memburu anggota pejuang Pergerakan Perjuangan Islam Palestin (Hamas), terutama sayap bersenjatanya – Brigade Al-Qassam.

Ia susulan laporan yang mendakwa sekumpulan rakyat Malaysia ‘dipergunakan’ oleh ejen Mossad untuk menculik warga Palestin tertentu, yang tinggal atau melancong di negara ini.

Menteri Dalam Negeri, Datuk Seri Hamzah Zainudin berkata pemerhatian sedang dilakukan secara menyeluruh dan jika perlu tangkapan akan dilakukan serta-merta.

Menurutnya, pihak berkuasa akan mengambil tindakan sewajarnya jika ada mana-mana rakyat asing yang memasuki negara ini tanpa dokumen sah.

“Dia sebenarnya bila sesiapa sahaja yang masuk dalam negara kita dia ada dokumen yang sah. Jadi bila kita ada maklumat-maklumat yang mengatakan ada orang yang masuk menggunakan dokumen yang tidak sah kita akan pantau,” katanya mengulas laporan NST hari ini, yang mengatakan Mossad menggunakan warga tempatan untuk melaksanakan operasi mereka.

NST dalam laporan eksklusifnya melaporkan Mossad, sekali lagi ‘menyerang’ bumi Malaysia, dalam perang mereka terhadap anggota kumpulan pejuang Hamas.

Tetapi, Mossad telah menyesuaikan taktik untuk tidak meninggalkan kesan penglibatan mereka. Mereka dipercayai merekrut warga tempatan untuk membantu rejim Zionis memburu anggota Hamas di Malaysia.

Baru-baru ini, menurut akhbar itu, dalam perkembangan yang terlepas daripada sorotan media, ejen Mossad meminta rakyat Malaysia untuk mengesan dan menculik dua lelaki Palestin yang mereka percaya sebagai aset Brigade al-Qassam.

Mengulas lanjut, Hamzah berkata:

“Adakah betul maksudnya negara kita telah dimasuki oleh Mossad? Sebab itulah saya jawab tadi perkara-perkara yang seperti ini harus kita teliti kemudian barulah kita akan umumkan.”

Beliau berkata demikian dalam satu sidang media, selepas satu majlis Agensi Antidadah Kebangsaan (AADK) di sini pada Selasa.

Merujuk kepada laporan NST, Polis Diraja Malaysia (PDRM) dikatakan berjaya membongkar satu jaringan perisikan Israel, Mossad di Malaysia.

Perkara tersebut terbongkar apabila rakyat Malaysia dikatakan ditahan kerana dipercayai terbabit dalam kes penculikan warga Palestin akhir September lalu.

Wanita tempatan berusia 30 tahun dipercayai dilatih sebagai penyiasat persendirian di Perancis sebelum direkrut oleh ejen Mossad sebelum 2018, turut disyaki menjadi dalang rangkaian perisikan Israel di negara ini.

Pada 5 Oktober lalu, Ketua Polis Kuala Lumpur Datuk Azmi Abu Kassim dilaporkan berkata, seorang lelaki warga Palestin diselamatkan sehari selepas diculik individu yang menaiki sebuah kenderaan pelbagai guna (MPV) Toyota Vellfire dalam kejadian di Jalan Yap Kwan Seng, pada 29 September lalu.

Katanya mangsa yang berusia 31 tahun diselamatkan selepas pihaknya menahan 18 individu dalam operasi berasingan di Kuala Langat, Ampang, Beranang di Selangor dan Melaka bermula 29 September hingga 4 Oktober.

“Kesemua 18 individu yang ditahan berusia antara 21 hingga 42 tahun disyaki berperanan menculik dan menyembunyikan mangsa. Siasatan mendapati mangsa yang dipercayai tinggal di Eropah, masuk ke negara ini pada 21 September lalu sebagai pelancong,” katanya.


Bekalan habis sebab jumlah pemberian vaksin meningkat

Jawatankuasa Khas Jaminan Akses Bekalan Vaksin (JKJAV) menjangkakan masalah kekurangan bekalan vaksin dapat diatasi menjelang Julai ini, Menteri Penyelaras Program Imunisasi Covid-19 Kebangsaan (PICK), Khairy Jamaluddin.

Sambil mengakui beberapa pusat pemberian vaksin (PPV) kehabisan bekalan, beliau berkata masalah itu berlaku disebabkan peningkatan jumlah pemberian vaksin kepada orang ramai.

“Sekarang ini kita sedang tingkatkan kadar penggunaan vaksin. Jadi telah berlaku di beberapa PPV, di mana telah habis stok sedia ada dan penghantaran tak dapat dibuat.

“Ini mungkin untuk sehari dua sahaja. Kita cuba elak perkara ini dengan perancangan lebih rapi. Saya rasa dalam Julai, bila penghantaran (dibuat) lebih banyak, perkara ini tak akan berlaku lagi,” katanya hari ini.

Bagaimanapun, Khairy berkata kadar imunisasi di Selangor yang dikatakan masih rendah bukan berpunca daripada kekurangan bekalan vaksin sebaliknya disebabkan kapasiti.

“Sebaliknya, mereka bergelut dengan isu kapasiti penggunaan vaksin dan dikenal pasti sebagai negeri yang merekodkan antara kadar imunisasi terendah di Malaysia.

“Selangor mengalami isu kapasiti pemberian vaksin yang rendah, iaitu sekitar 20,000 dos sehari sebelum ini,” katanya.

Katanya, menerusi kerjasama dengan kerajaan negeri, jumlah pemberian suntikan berupaya ditingkatkan kepada 50,000 dos sehari tetapi masih tidak mencukupi kerana jumlah itu mesti digandakan kepada 100,000 dos sehari.

“Kita buka lebih banyak pusat pemberian vaksin (PPV) mega dan sebagainya, demi untuk tingkatkan kadar penggunaan vaksin. Justeru isu di Selangor bukan disebabkan masalah bekalan.

“Sebaliknya, mereka bergelut dengan isu kapasiti penggunaan vaksin dan dikenal pasti sebagai negeri yang merekodkan antara kadar imunisasi terendah di Malaysia,” katanya.


Melancong, beriadah redakan stres

Tahap kesihatan mental rakyat Malaysia kini berada dalam keadaan yang membimbangkan apabila banyak kes-kes bunuh diri semakin kerap dilaporkan di media.

Antara faktor utama yang menyumbang kepada masalah tersebut adalah krisis kewangan, tiada pekerjaan, tekanan pekerjaan, masalah keluarga dan persekitaran.

Menurut laporan global Employment Hero pada tahun 2021 mengenai Kesan Covid-19 Terhadap Pemilik Perniagaan dan Pekerja melibatkan 1,000 majikan serta pekerja Malaysia mendapati 71 peratus pekerja Malaysia bimbang tentang kesejahteraan kewangan mereka berbanding kebimbangan terhadap kesihatan fizikal (66 peratus) dan kesihatan mental (62 peratus).

Secara keseluruhan, lebih ramai rakyat Malaysia iaitu 62 peratus prihatin terhadap kesihatan mental mereka berbanding dengan tenaga kerja di negara lain seperti Singapura (50 peratus), United Kingdom (49 peratus), New Zealand (46 peratus) dan Australia (46 peratus) yang menunjukkan tahap kebimbangan lebih rendah.

Ketidaksepadanan yang ketara antara peningkatan permintaan untuk sokongan kesihatan mental dan apa yang ditawarkan oleh majikan sekarang sukar untuk dinafikan.

Ramai berpendapat  tekanan boleh disembuhkan dengan pelbagai cara dan salah satu yang hangat dilakukan ramai ketika ini ialah trend pemulihan atau popular dengan nama healing.

Bagi segelintir individu, healing membantu meredakan rasa keresahan dan stres disebabkan pelbagai faktor seperti tekanan kerja, masalah peribadi dan sebagainya.

Antara cara healing paling popular dalam media sosial ketika ini ialah melancong dan beriadah sama ada secara solo mahupun berkumpulan.

Cara itu mungkin efektif terhadap segelintir individu dan jika tidak, perlu juga dirujuk kepada pakar.

Menurut Pengarah Bahagian Pembangunan Psikologi, Jabatan Pembangunan Wanita, Kementerian Pembangunan Wanita, Keluarga dan Masyarakat, Raja Kamariah Raja Mohd Khalid, healing ialah teknik berkesan untuk membuatkan seseorang berasa lebih tenang.

“Ia penting kerana teknik ini dapat membantu dalam proses pemulihan kendiri, terutama selepas melalui fasa cabaran dalam kehidupan.

“Healing merangkumi beberapa aspek yang membantu dalam proses pemulihan iaitu penerimaan, celik akal, bertindak dan membina keyakinan diri,” ujarnya.

Tambah beliau,  menerusi aspek pertama, menerima dugaan dan kesukaran dalam kehidupan merupakan proses healing paling penting.

Apabila kita mula belajar menerima, proses healing sebenarnya sudah berlaku. Sementara, aspek celik akal pula apabila kita mengetahui punca rasa sedih yang dilalui.

“Jika ada pengetahuan tentang sesuatu perkara pun dah masuk dalam proses healing sebab bila celik akal, banyak perkara boleh dilakukan sebagai tindakan pemulihan.

“Sementara itu, bertindak pula bermaksud individu berkenaan mencari cara terbaik untuk memulihkan diri daripada kesukaran yang dilalui selepas mengetahui punca utama berlakunya hal tersebut,” katanya.

Raja Kamariah menjelaskan, apabila sudah celik akal, kita akan mula cari jalan penyelesaian iaitu bertindak dengan melakukan sesuatu untuk keluar daripada fasa sukar tersebut.

“Kemudian, apabila sudah bertindak, kita akan ada keyakinan diri untuk tangani kesukaran yang dilalui sebelum ini.

“Selepas melalui semua aspek tersebut, pemulihan diri sebenarnya sudah berlaku dan lebih menghargai semua yang kita miliki seterusnya dapat teruskan hidup dengan ‘bahan’ yang dimiliki daripada proses healing,” jelasnya.

Dalam pada itu, dia tidak menolak semua trend dan teknik healing seperti yang sering tular dalam media sosial sejak kebelakangan ini.

“Sekiranya mengikut konsep media sosial, jika apa yang dilakukan dapat membantu individu berkenaan, okey sahaja cuma healing tu selalunya perkara yang membawa kebaikan,” katanya.


Tunai janji, pengguna media sosial sindir ‘saya ulang’ kepada PMX

Kenyataan Datuk Seri Anwar Ibrahim berhubung isu tunai janji menjadi bahan cemuhan pengguna media sosial yang rata-rata menyindir Perdana Menteri (PMX) tersebut.

Pengguna media sosial membalas komen menyindir ‘saya ulang’ dalam ruang komen artikel berhubung kenyataan Anwar yang berkata pemimpin politik perlu menunaikan janji dan tidak membuat janji bulan bintang kepada rakyat.

Untuk rekod, slogan ‘saya ulang’ sinonim dengan Anwar yang sebelum ini pernah berjanji untuk menunaikan harga petrol dalam tempoh 24 jam sekiranya dilantik menjadi Perdana Menteri, bagaimanapun sebaliknya yang berlaku apabila janji tersebut sehingga hari ini tidak ditunaikannya.

Tinjauan dalam akaun media sosial Facebook Sinar Harian yang menerbitkan artikel ‘Politik bukan sekadar janji tapi kena tunai – Anwar’ mendapati hampir beribu ditulis warganet yang membalas kenyataan Anwar tersebut di ruang komen.

Setakat jam 7 pagi tadi, hampir lebih lapan ribu komen pengguna media sosial dengan majoritinya menyindir dan mengkritik kenyataan dikeluarkan oleh Anwar tersebut.

“Penat weh hari-hari tekan emoji gelak, minyak dah turun ke,” tulis seorang pengguna Facebook bernama Abdullah Hafiz.

“Saya ulang,” tulis pengguna Facebook bernama Fais Al-banjari.

“Penat la gelak hari hari,” tulis pengguna Muhammad Fiqri.

Terdahulu, Anwar semasa menghadiri program di Teloi, Sik membidas pemimpin politik yang menunjukkan perilaku yang tidak baik termasuk mengeluarkan perkataan yang tidak sesuai.

Menurutnya, pengalaman luasnya termasuk pernah dipenjarakan menyaksikan dirinya matang dalam dunia berpolitik.

“Politik bukan sekadar janji, boleh janji apa pun boleh janji, langit bumi bulan matahari boleh janji semua tetapi kena tunai.

“Politik ni jadi menteri, timbalan menteri, menteri besar bukan berlawan pidato, pergi mana-mana berlawan bercakap, apa lagi mengata dekat orang, hari-hari bercakap marah dekat orang, maki dekat orang,” katanya dipetik dalam artikel Sinar Harian tersebut.

Anwar juga turut sekali lagi membuat dakwaan kononnya terdapat bukti pimpinan sebelum ini yang melakukan rasuah namun beliau tidak menamakan mana-mana pemimpin yang dimaksudkannya.

Malah, tuduhan sebelum ini terhadap Perikatan Nasional (PN) yang dibuat Anwar sehingga hari ini masih gagal dibuktikan walaupun berkali-kali mendakwa memiliki bukti berhubung isu tersebut.


Tiada keperluan kerajaan perkenal semula GST buat masa ini

Kerajaan masih belum diperingkat yang perlu untuk memperkenalkan semula cukai barang dan perkhidmatan (GST), kata Timbalan Menteri Kewangan I, Datuk Mohd Shahar Abdullah.

Beliau berkata, ini disebabkan oleh momentum pemulihan ekonomi yang kukuh dengan pertumbuhan 6.9 peratus pada separuh pertama tahun ini dan disokong oleh peningkatan permintaan dari dalam dan luar negara serta pemulihan pasaran buruh, lapor Bernama.

“Sehubungan itu, kerajaan yakin ekonomi negara akan mencatat unjuran pertumbuhan antara 5.3 peratus dan 6.3 peratus bagi tahun 2022,” katanya.

Mohd Shahar berkata demikian bagi menjawab soalan sama ada kerajaan akan memperkenalkan semula GST semasa sesi libat urus Kementerian Kewangan dengan Dewan Perniagaan dan Perindustrian Cina Bersekutu Sarawak di sini hari ini.

Sesi libat urus itu diadakan sebagai salah satu usaha kementeriannya untuk mendapatkan input dan maklum balas daripada komuniti perniagaan untuk dipertimbangkan dalam penyediaan Bajet 2023.

Beliau berkata, bagi memastikan momentum pertumbuhan ekonomi negara, fokus kerajaan dalam bajet akan datang adalah kepada inisiatif pembaharuan untuk meningkatkan kesejahteraan rakyat, terutamanya melalui peningkatan pendapatan dan perlindungan sosial, daya saing perniagaan dan rantaian nilai berkaitan, serta memperkukuh daya tahan negara terhadap kejutan di masa depan.

Beliau berkata, paras inflasi negara bagi enam bulan pertama 2022 ialah pada kadar 2.5 peratus, jauh lebih rendah daripada kadar inflasi di negara lain, dan kekal terkawal berikutan pelaksanaan langkah kawalan harga dan pemberian subsidi oleh kerajaan.

Katanya, langkah kerajaan untuk meneruskan dan menambah baik subsidi menyebabkan perbelanjaan untuk bantuan dan subsidi dianggarkan meningkat kepada RM77.7 bilion berbanding RM31 bilion yang diperuntukkan dalam Bajet 2022.

“Tanpa subsidi yang disediakan untuk barangan asas, dianggarkan inflasi akan melonjak kepada 11.4 peratus,” jelas beliau.


Hati-hati pakej badal haji

Berhati-hati dengan taktik tawaran pakej badal haji terutama yang tidak menyatakan secara jelas siapa pelaksananya.

Bukan itu sahaja, pakej harga amat mencurigakan dan tidak berasas sedangkan kerajaan Arab Saudi telah menetapkan kos permit haji pada kadar tertentu termasuk untuk rakyat tempatan.

Pengarah Operasi Bimbingan Haji, Tengku Aziz Raja Abdullah, berkata lambakan iklan yang mempromosikan pakej badal haji pada harga tidak munasabah perlu diberi perhatian serius kerana ia seolah-olah tindakan sengaja mengaut keuntungan.

Katanya, Lembaga Tabung Haji (TH) yang memainkan peranan penting di Tanah Suci pun tidak melaksanakan badal haji tahun ini kerana menyedari pelbagai peraturan yang ditetapkan Arab Saudi.

“Kalau tengok dari senario di Malaysia, ada yang mengambil upah badal haji pada pakej serendah RM500, RM1,500 bahkan ada yang menawarkan RM2,500 hingga RM3,000.

Persoalannya ialah TH sendiri pun tidak laksanakan badal haji pada masa sekarang kerana peraturan kerajaan Arab Saudi yang tidak membenarkan kita untuk laksana badal haji atau pungut duit untuk badal haji,” katanya kepada pemberita di Makkah hari ini.

Tengku Aziz berkata, sesetengah pakej menggunakan nama pelajar Malaysia yang tinggal di Madinah dan Makkah, sedangkan pelajar di situ hanya tinggal kira-kira 15 orang, malah mereka sendiri telah menyatakan ketidaksanggupan mengambil badal haji kerana kos yang mahal.

Tambahnya, Arab Saudi menetapkan kos permit kira-kira SR10,000 dengan penguatkuasaan ketat dan disebabkan itu adalah mustahil sekiranya pelaksana badal haji mengambil upah terlalu murah.

“Apabila tiba di Tanah Suci, saya bertanya kawan-kawan berkaitan badal haji dan kebanyakan mereka tidak sanggup dengan bayaran RM3,000 sebab untuk pergi haji pun penguat kuasa Arab Saudi akan teliti permit atau surat kebenaran..pakej itu harganya lebih kurang SR10,000 atau lebih.

“Jadi mana mungkin dia nak ambil badal haji sedangkan dia kena bayar SR10,000…memanglah tidak berbaloi untuk mereka laksana badal haji. Mereka pun berhati-hati juga untuk laksana badal haji. Jadi permasalahan timbul apabila ada iklan sampai ada harga lebih rendah daripada itu.

Sesetengah mendakwa upah akan diberi kepada pelajar di Tanah Suci ini sedangkan kalau pelajar itu hendak mengerjakan haji, mereka perlu ada permit untuk pergi, jadi berapa orangkah pelajar kita yang dapat permit untuk laksana ibadah haji,” katanya.

Menurut Tengku Aziz, badal haji bermaksud melaksanakan haji bagi orang lain yang telah meninggal dunia ataupun tidak sempat menunaikannya dan berkemampuan, malah dibolehkan juga mengerjakan badal haji untuk mereka yang tidak ada harapan untuk sembuh daripada penyakit.

“Badal itu dibolehkan dalam Islam. Dalam hukum fiqh pun ada..oleh kerana kita melaksanakan untuk orang-orang itu maka dibolehkan untuk individu itu sendiri atau waris beri habuan sedikit sebagai perbelanjaan mereka untuk mengerjakan ibadah haji itu.

“Saya berharap bagi mereka yang memungut badal haji janganlah menipu, janganlah menggoda dan buat perkara yang tidak benar, duit yang kita kumpul, kita dapat dosa, jangan guna agama untuk dunia kita, takutlah pada Allah,” katanya.

Pihak yang berminat dengan badal haji juga disaran memainkan peranan dengan mengenal pasti identiti pelaksananya dan tidak hanya membayar tanpa usul periksa kerana terdapat syarat tertentu dan bukannya boleh dilakukan oleh sesiapa jua.

Beliau turut menasihatkan orang ramai agar tidak terpedaya dengan janji manis akan menerima sijil, air zam zam dan sejadah sebagai hadiah penyertaan badal haji kerana ia boleh dibeli di mana-mana sahaja dan apatah lagi tiada pengesahan jelas ia dapat dilakukan pada musim haji kali ini.

“Bagi mereka yang memberi, pastikan betul-betul bagaimana mereka boleh laksanakan kerana kita di Tanah Suci pun memang kalau situasi sekarang susah hendak laksanakan badal haji dan mereka sendiri (penduduk dan pelajar) tidak sanggup dengan kadar permit yang ditetapkan Arab Saudi,” katanya. – Bernama


China ceroboh lagi Kepulauan Spratly

Filipina hari ini menuduh puluhan kapal China sedang membina struktur kekal secara haram di Beting Union dalam rangkaian terumbu yang menjadi rebutan di Kepulauan Spratly di Laut China Selatan.

Filipina berkata, Beting Whitsun terletak berdekatan kawasan di mana sekumpulan kapal – dipercaya dinaiki anggota separa tentera China yang menyamar sebagai nelayan – berkumpul sejak beberapa minggu lalu.

Tentera Filipina itu berkata, struktur itu dikesan ketika sepasukan anggotanya melakukan rondaan maritim di kawasan itu, kelmarin.

Kepulauan Spratly menjadi perebutan enam negara antara China dan Taiwan dengan empat anggota Asean iaitu Malaysia, Brunei, Vietnam dan Filipina.

China paling lantang dan berani dalam isu pertindihan tuntutan kerana menuntut keseluruhan wilayah maritim merangkumi Kepulauan Paracel, Kepulauan Spratly, Tebing Macclesfied dan Terumbu Scarborough, manakala negara lain terhad kepada beberapa kawasan. Vietnam sebelum ini turut menuntut Kepulauan Paracel yang kini dikuasai China.

Kepulauan Spratly mempunyai kawasan seluas 425,000 kilometer persegi dengan 30,000 pulau kecil manakala lebih daripada 750 pulau terumbu. Kedudukan Spratly yang strategik menyebabkan ia dituntut oleh keenam-enam negara berkenaan dengan tuntutan mereka agak bercampur-campur.

Filipina juga mendakwa China menggunakan armada separa tentera yang menyamar sebagai nelayan untuk menceroboh wilayah yang menjadi rebutan di sepanjang 3.36 juta kilometer persegi Laut China Selatan.

“Undang-undang laut memberikan Filipina hak eksklusif yang tidak dapat dipertikaikan di kawasan itu. Pembinaan dan aktiviti lain ini, ekonomi atau sebaliknya, memudaratkan keamanan, ketenteraman, dan keselamatan perairan wilayah kita,” kata Ketua Tentera Filipina, Lt Jeneral Cirilito Sobejana.

Pada 2016, Pertubuhan Bangsa-Bangsa Bersatu (PBB) menolak tuntutan China ke atas hampir keseluruhan Laut China Selatan, tetapi Beijing menolak keputusan itu. – Agensi


Covid-19: Thailand rekod kes tertinggi jangkitan, kematian hari ini

Thailand hari ini mencatatkan jumlah jangkitan dan kematian harian tertinggi sejak Covid-19 melanda negara itu awal tahun lalu, apabila merekodkan 20,200 kes baharu dan 188 kematian dalam tempoh 24 jam lalu.

Pasukan Petugas Khas Covid-19 Thailand berkata jangkitan baharu dan kes kematian itu menjadikan kumulatif kepada 672,385 kes dan 5,503 kematian.

Kes tertinggi jangkitan baharu dan kematian direkodkan pada Sabtu lalu membabitkan 18,912 kes dan 178 kematian.

Pada Ahad, kerajaan Thailand memperketatkan lagi langkah sekatan di ibu negara Bangkok dan beberapa wilayah ‘panas’ dengan mengenakan peraturan duduk di rumah dan keluar kecuali ada urusan penting, sehingga pertengahan bulan ini, dalam usaha mengurangkan penularan varian Delta dan Alpha.

Peraturan diperketat itu yang berkuat kuasa pada Selasa, termasuk mengenakan larangan perjalanan, penutupan pusat beli-belah dan perintah berkurung mulai jam 9 malam hingga 4 pagi di 29 wilayah yang dikategorikan sebagai ‘zon merah gelap’.

Peraturan itu dijangka dinilai semula pada 18 Ogos ini berdasarkan situasi semasa kes Covid-19.

Jurucakap Pasukan Khas Covid-19 Thailand, Apisamai Srirangsan berkata jika situasi tidak berubah dan masih membimbangkan, langkah sekatan itu akan disambung sehingga 31 Ogos.

Menurutnya jumlah jangkitan di wilayah lain sekarang ini lebih tinggi berbanding di Bangkok, dan memerlukan tindakan penguatkuasaan tegas untuk memperketatkan kawalan dan sekatan.

Bulan lalu, kerajaan negara itu meminta rakyat Thailand mematuhi peraturan yang ditetapkan sambil memberi amaran jangkitan baharu boleh melonjak kepada 30,000 kes sehari.

Tindakan sekatan dan larangan yang dikenakan itu turut menjejaskan sektor ekonomi Thailand, di mana Khamis lalu Kementerian Kewangan menurunkan ramalan pertumbuhan ekonomi 2021 daripada 2.3 peratus kepada 1.3 peratus.

Negara itu juga terlewat memulakan program pemberian vaksin kepada kira-kira 66 juta rakyatnya. Setakat ini 5.8 peratus daripada populasinya menerima vaksin sepenuhnya, sementara kira-kira 21 peratus menerima dos pertama. – Agensi


Keberkesanan vaksin lawan Omicron perlu lebih banyak kajian: WHO

Lebih banyak kajian perlu dijalankan bagi melihat sejauh mana vaksin berkesan dalam memberikan perlindungan terhadap varian Omicron yang sangat cepat merebak, kata Pertubuhan Kesihatan Sedunia (WHO).

Peringatan itu diberikan badan tersebut selepas pengilang vaksin mula membangunkan suntikan generasi terbaharu bagi melawan varian tersebut.

Taklimat teknikal terbaharu oleh agensi kesihatan global itu bertujuan menjawab beberapa soalan penting yang tertangguh mengenai varian yang sangat bermutasi itu, yang pertama kali muncul pada November lalu.

Antaranya mengenai tahap serius, kebolehjangkitan dan keupayaan untuk mengelak vaksin. Ia juga menetapkan keutamaan bagi negara anggotanya.

Bagaimanapun, berhubung satu soalan utama sama ada vaksin baharu khusus untuk Omicron diperlukan ketika ini, agensi PBB itu tidak mempunyai jawapan segera.

“Penyelidikan lanjut diperlukan untuk lebih memahami potensi melepasi imun Omicron terhadap imuniti yang disebabkan vaksin dan jangkitan, serta tindak balas khusus Omicron terhadap vaksin,” katanya, hari ini menurut laporan Reuters.

Seorang pegawai WHO sebelum ini, berkata isu itu memerlukan penyelarasan global dan tidak boleh diserahkan hanya kepada pengilang untuk membuat keputusan.

Beberapa pembuat vaksin sudah membangunkan vaksin generasi akan datang, yang menyasarkan varian yang sangat menular itu, yang pertama kali dikesan di Afrika Selatan dan Hong Kong.

Pada Isnin, Ketua Eksekutif Pfizer, Albert Bourla, berkata vaksin Covid-19 yang diolah semula, yang menyasarkan varian Omicron, kemungkinan besar diperlukan dan syarikatnya boleh menyediakan satu vaksin untuk dilancarkan menjelang Mac.

Pesaingnya, Moderna Inc juga sedang mengusahakan calon vaksin yang disesuaikan dengan varian Omicron, namun mungkin tidak sedia dalam tempoh dua bulan akan datang.


Jangan fikir siapa jadi MB Terengganu lagi, kata Mat Said

Calon Barisan Nasional (BN) Terengganu diingatkan tidak memikirkan mengenai jawatan Menteri Besar, sebaliknya fokus untuk mencipta kemenangan pada Pilihan Raya Negeri (PRN) 12 Ogos ini.

Pengerusi BN Terengganu Datuk Seri Ahmad Said berkata buat masa ini, tiada mana-mana pihak yang dicanang sebagai bakal Menteri Besar, sekiranya BN berjaya membentuk kerajaan negeri nanti, menurut laporan Bernama.

“Menang tak lagi…biar menang DUN (Dewan Undangan Negeri) dulu, jangan angan-angan nak jadi Menteri Besar. Kita menang DUN dulu masing-masing, menang majoriti dulu,” katanya selepas majlis penyerahan watikah kepada calon BN negeri itu, di Bangunan Perhubungan UMNO Terengganu hari ini.

Sebelum ini, tersebar desas-desus mengenai poster boy atau calon Menteri Besar Terengganu dengan antara yang disebut ialah Ahmad yang juga calon DUN Kijal, Datuk Seri Ahmad Razif Abd Rahman (Seberang Takir), Datuk Rozi Mamat (Telemung) dan Datuk Seri Jailani Johari (Ajil).

Ahmad berkata beliau tidak mengetahui mengenai perkara itu, dan tiada arahan daripada kepimpinan pusat untuk menetapkan poster boy.

“Mengenai poster boy, saya tidak pernah tengok, dapat maklumat atau arahan pun setakat ini. Tak tahulah kalau ada orang lain kata ada poster boy buat masa ini. Saya cakap, sebab saya sendiri tidak pernah diberitahu oleh kepimpinan parti, ada senaraikan poster boy,” katanya.

Suruhanjaya Pilihan Raya menetapkan 12 Ogos ini sebagai hari pengundian PRN di Selangor, Kedah, Kelantan, Terengganu, Pulau Pinang dan Negeri Sembilan, manakala tarikh penamaan calon pada Sabtu ini dan pengundian awal pada 8 Ogos.


[KEMAS KINI] 109 kematian direkod hari ini, kembali ke tiga angka

Ketua Pengarah Kesihatan Tan Sri Dr Noor Hisham Abdullah memaklumkan dalam tempoh 24 jam sehingga 12 tengah hari tadi sebanyak 109 kematian berkaitan Covid-19 direkodkan di seluruh negara.

Katanya, semua kematian itu membabitkan warganegara dan meningkatkan jumlah kumulatif kepada 3,291 atau 0.54 peratus.

“Sebanyak 886 pesakit kini dirawat di unit rawatan rapi dengan 446 daripadanya memerlukan alat bantuan pernafasan,” katanya dalam kenyataan di Twitter rasmi beliau hari ini.

Beliau berkata kes aktif kini mencecah 85,607 dengan 6,105 sembuh.

Dr Noor Hisham juga berkata, dalam tempoh itu 24 kluster baharu dikesan di seluruh negara membabitkan 772 individu positif Covid-19.

Daripada jumlah itu katanya, lima kluster di Sarawak, Negeri Sembilan (2); Pulau Pinang (1); Selangor (3); Johor (4); Terengganu (1); Pahang (2); Sabah (2) dan Kuala Lumpur (3).

Katanya, sebanyak 17 daripada jumlah kluster baharu yang dikesan itu adalah Kluster Tempat Kerja, lima kluster komuniti dan masing-masing satu kluster kumpulan berisiko tinggi dan pendidikan tinggi.

Terdahulu Dr Noor Hisham memaklumkan sebanyak 7,452 kes baharu Covid-19 direkodkan sepanjang 24 jam sehingga 12 tengah hari tadi.

Beliau berkata, antara negeri mencatatkan kes tertinggi adalah Selangor dengan 2,509 kes diikuti Negeri Sembilan (843 kes) dan Wilayah Persekutuan Kuala Lumpur (678).


Kalau dia luar biasa, kerajaan tambah kukuh: kata Puad kepada Asyraf

Ahli Majlis Tertinggi (MT) UMNO, Datuk Puad Zakashi mempertahankan kritikannya terhadap pakar formula, Rafizi Ramli walaupun ditegur oleh rakan satu parti, Datuk Asyraf Wajdi Dusuki.

Semalam, Setiausaha Agung UMNO itu menegur Puad kerana mengkritik Timbalan Presiden PKR itu dengan memintanya jangan menembak kaki sendiri kerana menyerang pemimpin daripada parti lain dalam kerajaan campuran.

“Saya dituduh tembak kaki sendiri. Apakah meminta Rafizi mengemukakan formula yang realistik dan luar biasa dianggap tembak kaki sendiri?

“Apakah mendesak menteri supaya ‘perform’ dianggap tembak kaki sendiri? Apa salahnya Rafizi ditegur. Kalau dia luar biasa, Kerajaan Perpaduan tambah kukuh,” katanya dalam satu kenyataan di Facebook hari ini.

Puad juga mempersoalkan maksud tembak kaki sendiri yang dikatakan Asyraf dan menjelaskan beliau bukan mahu mengambil tugas menghasut yang sebelum ini dimainkan oleh Rafizi semasa dalam pembangkang dahulu.

“Apa maksud tembak kaki sendiri. Tidak boleh dikritik? Tidak boleh ditegur? Tidak boleh beri pandangan? Tugas saya bukan menghasut. Saya tidak ambil pun tugas lama Rafizi.

“Tembak kaki sendiri ialah bila menteri tidak perform, gagal buat benda luar biasa dan formulanya tidak boleh dipakai. Itu lemahkan kerajaan.

“Saya boleh dituduh tembak kaki sendiri bila takut bersuara dan kelemahan dibiarkan berleluasa. Sebab itu saya lain dari yang lain,” ujarnya lagi.

Terdahulu, Puad berkata sehingga kini masih belum ada langkah signifikan dilakukan Rafizi.

“Rakyat belum nampak langkah signifikan yang Rafizi buat untuk ekonomi negara.

“Sekurang kurangnya polisi baru ‘ekonomi rakyat’. Mana dia dasar yang lebih baik daripada BRIM (Bantuan Rakyat 1Malaysia),” katanya dalam satu kenyataan semalam.

Puad mempersoalkan persiapan Rafizi sebagai menteri dan menyindirnya susulan memiliki banyak formula ketika menjadi pembangkang.

“Apakah Rafizi tiada persiapan untuk jadi menteri. Itu masalahnya bila banyak sangat formula sebelum jadi Menteri. Bila jadi menteri tidak boleh biasa biasa. Mesti luar biasa.

“Jangan nanti rakyat kata ‘Rafizi turun, ringgit naik’. Agaknya itu punca timbul cerita akan berlaku rombakan kabinet. Menteri kena luar biasa untuk pertahankan kerajaan perpaduan,” katanya lagi.


Vaksin hidung bantu kawal penularan Covid-19, kata WHO

Vaksin yang disedut menerusi hidung boleh membantu mengawal wabak Covid-19, kata Pertubuhan Kesihatan Sedunia (WHO) pada Rabu (7 September 2022) selepas produk buatan sendiri diluluskan di India dan China.

WHO mengalu-alukan senjata baharu dalam memerangi virus itu, tetapi berkata pertubuhan itu mahu melihat data di sebalik vaksin, untuk menilai sama ada untuk mengesahkannya atau tidak.

China pada Ahad melancarkan vaksin Covid-19 boleh sedut pertama di dunia, Convidecia Air, yang dibuat oleh CanSino Biologics.

India pula meluluskan vaksin Covid-19 yang juga boleh diberikan melalui hidung untuk kegunaan kecemasan pada Selasa, yang dibangunkan oleh Bharat Biotech.

Pengarah kecemasan WHO Mike Ryan berkata vaksin hidung menjana tindak balas imun dalam mukosa pernafasan di dalam paru-paru.

“Anda menjana barisan pertahanan pertama di mana virus masuk dan menyebabkan banyak kerosakan,” jelasnya.

Dengan berbuat demikian, vaksin hidung berpotensi menghalang seseorang daripada dijangkiti dan menyebarkan virus.

Ryan memetik bagaimana vaksin hidung dan suntikan digunakan dalam kombinasi untuk memerangi penyakit seperti polio, memberikan perlindungan penuh kepada sistem dalaman.

Peluang untuk mengurangkan keterukan jangkitan dan penularan seterusnya “mungkin menawarkan kita prospek kawalan Covid yang lebih kuat dalam jangka panjang”, katanya pada sidang media.

Beliau menggalakkan inovasi yang akan membangunkan vaksin generasi kedua dan ketiga “yang mungkin akhirnya kita perlukan untuk menangani peringkat akhir Covid dan menangani ancaman virus pernafasan masa depan”.

Maria Van Kerkhove, ketua teknikal WHO mengenai Covid-19, menyambut baik berita itu.

“Kami berharap untuk melihat data bagaimana ini boleh dimasukkan ke dalam tindak balas untuk Covid-19,” katanya.

CanSino dan Bharat Biotech sebelum ini mempunyai vaksin Covid-19 yang diberikan dengan suntikan dan diluluskan WHO. – Agensi


63 pusat undi awal PRN Johor dibuka seawal 8 pagi

Sebanyak 63 pusat mengundi bersiap sedia dibuka bagi proses pengundian awal Pilihan Raya Negeri (PRN) Johor ke-15 yang bermula 8 pagi, hari ini.

Lebih 22,000 anggota pasukan keselamatan terdiri daripada Angkatan Tentera Malaysia (ATM), Polis Diraja Malaysia (PDRM) dan Pasukan Gerakan Am (PGA) serta pasangan masing-masing layak mengundi hari ini, menurut laporan Bernama.

Kemudahan di Ibu Pejabat Polis Kontijen (IPK) Johor di Jalan Tebrau di sini dan 10 Ibu Pejabat Polis Daerah di seluruh negeri serta beberapa pejabat kerajaan turut dijadikan sebagai pusat mengundi.

Anggota tentera akan mengundi di Kem Mahkota, Kluang; Kem Tebrau, Ulu Tiram; Kem Batalio Ke-10 Rejimen Askar Melayu Diraja (RAMD), Batu Pahat dan Kem Rejimen Keempat Artileri Diraja (4RAD), Segamat.

Sementara itu, anggota PGA dan pasangan masing-masing akan mengundi di Batalion ke-5, pasukan PGA di Simpang Renggam, Kluang dan Batalion ke-6 PGA di Bakri, Muar.

Seramai 239 calon bertanding merebut 56 kerusi pada PRN kali ini.

Hari pengundian PRN Johor ditetapkan pada 12 Mac (Sabtu) ini.


Adakah Syed Saddiq akan tarik diri selepas keputusan kes mahkamah?

Keputusan Mahkamah Tinggi Kuala Lumpur hari ini memberi tamparan kepada Presiden MUDA, Syed Saddiq Syed Abdul Rahman yang sedang bersiap-sedia untuk masuk dalam Pilihan Raya Umum Ke-15 (PRU-15) pada 19 November depan.

Penyandang kerusi Parlimen Muar itu berdepan situasi sukar selepas keputusan mahkamah tidak memihak kepadanya hari ini apabila perlu membela diri dalam empat pertuduhan termasuk pecah amanah dana berjumlah RM1 juta.

Bagaimanapun, persoalan timbul sama ada Syed Saddiq akan mempertahankan kerusinya di Muar pada PRU-15 nanti selepas keputusan tersebut.

“Ia amat bergantung kepada penduduk di Muar (sama ada beliau berjaya mempertahankan kerusi itu jika dipilih bertanding nanti).

“Namun yang lebih penting, saya orang parti dan prinsip menjadi perkara utama dalam politik,” katanya dipetik laporan BH selepas keputusan diumumkan Pesuruhjaya Kehakiman, Datuk Azhar Abdul Hamid.

Terdahulu, mahkamah mengarahkan Syed Saddiq membela diri selepas pendakwaan berjaya membuktikan kes prima facie.

Pada 27 September lalu, pendakwaan menutup kes Syed Saddiq selepas 30 saksi selesai memberi keterangan dalam perbicaraan bermula 21 Jun lalu.

Saksi terbabit termasuk ibu bapa Syed Saddiq iaitu Shariffah Mahani Syed Abdul Aziz dan Syed Abdul Rahman Abdullah Asagoff serta bekas Penolong Bendahari ARMADA BERSATU, Rafiq Hakim Razali, selain tiga pegawai penyiasat Suruhanjaya Pencegahan Rasuah Malaysia (SPRM), Mohd Syahmeizy Sulong, Nurul Hidayah Kamarudin dan Asbi Munip.

Pendakwaan juga menawarkan 13 saksi kepada pembelaan termasuk dua pegawai forensik SPRM, Moses anak Lawrence dan Wan Zulkifli Wan Jusoh serta rakan Syed Saddiq; Mohamed Amshar Aziz, Nurali Nadzwan dan Muhammad Suhaimi Yahya.

Syed Saddiq, 29, berdepan empat tuduhan, yang pertama didakwa bersubahat dengan Rafiq yang diamanahkan dengan dana RM1 juta, melakukan pecah amanah dengan menyalahgunakan dana itu.

Penyandang kerusi Parlimen Muar itu didakwa melakukan kesalahan berkenaan di CIMB Bank Berhad, Menara CIMB KL Sentral, Jalan Sentral 2, di sini, pada 6 Mac 2020.

Bagi pertuduhan kedua, tertuduh didakwa menyalahgunakan harta untuk diri sendiri, iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang terbabit.

Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya, di sini, antara 8 hingga 21 April 2018.

Beliau juga berdepan dua pertuduhan membabitkan diri dalam aktiviti pengubahan wang haram, iaitu memindahkan wang, masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, hasil aktiviti haram.

Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru, pada 16 dan 19 Jun 2018.


Tiga rakan didakwa membunuh dalam kes tembak di Bukit Bintang

Tiga rakan dihadapkan ke Mahkamah Majistret di sini hari ini atas pertuduhan membunuh seorang lelaki di sebuah hotel di Bukit Bintang, pada minggu lepas.

T. Muniswaran, 49; S. Katharavello, 52; dan Mohd Zulbihar Ali Khan Kamaldin, 48, didakwa bersama-sama membunuh S. Prabah, 49, di sebuah bilik di Hotel Capitol, Jalan Bulan, Off Jalan Bukit Bintang di sini, pukul 6.05 petang hingga 6.40 petang pada 3 Mei lepas, menurut laporan Bernama.

Pendakwaan dikemukakan mengikut Seksyen 302 Kanun Keseksaan dan dibaca bersama Seksyen 34 kanun sama yang memperuntukkan hukuman mati, jika sabit kesalahan.

Ketiga-tiga mereka mengangguk faham selepas pertuduhan dibacakan di hadapan Majistret Wong Chai Sia dan tiada pengakuan direkodkan daripada mereka kerana kes bunuh di bawah bidang kuasa Mahkamah Tinggi.

Mahkamah menetapkan 13 Julai ini untuk sebutan semula kes bagi serahan laporan kimia.

Pendakwaan dikendalikan Timbalan Pendakwa Raya Phulrani Kaur, manakala kesemua tertuduh tidak diwakili peguam.

Media sebelum ini melaporkan mangsa ditemukan maut dengan kesan tembakan di dahi dalam kejadian di sebuah bilik hotel di Bukit Bintang sejam selepas dia mendaftar masuk.


Vaksin Covid-19: Selamatkah anak anda?

Pada 20 Januari lalu, Kementerian Kesihatan Malaysia (KKM) akan melaksanakan pemberian vaksin Covid-19 jenis Comirnaty keluaran Pfizer-BioNTech untuk kanak-kanak berumur lima hingga 12 tahun bermula Februari ini.

Menterinya, Khairy Jamaluddin Abu Bakar berkata, keutamaan untuk pemberian vaksin pada permulaan program tersebut adalah kepada kanak-kanak yang mempunyai masalah kesihatan kerana mereka lebih berisiko untuk dijangkiti Covid-19.

Persoalannya, ramai ibu bapa masih was-was dan takut tentang keberkesanan vaksin Covid-19 memandangkan anak mereka baru berusia 12 tahun ke bawah.

Pakar Perubatan Keluarga, Dr Suhazeli Abdullah berkata, pemberian vaksin kepada kanak-kanak yang berumur antara lima hingga 12 tahun adalah penting memandangkan golongan tersebut dianggap sebagai berisiko tinggi ketika ini.

Ini kerana terdapat pelbagai kelonggaran telah dibenarkan yang turut melibatkan golongan tersebut terdedah dengan risiko jangkitan.

“Menurut kajian dan data saintifik daripada Amerika Syarikat (AS), Singapura dan beberapa negara lain mendapati vaksin Covid-19 perlu diberikan kepada anak-anak. Mereka adalah golongan yang mudah untuk dijangkiti, sama seperti golongan dewasa.

“Melihat kepada akhir-akhir ini, banyak kelonggaran yang telah diberikan seperti rentas negeri, aktiviti besar-besaran seperti membuat majlis. Walaupun dibuat dengan prosedur operasi standard (SOP) tetapi saya lihat benda ini telah dilonggarkan menyebabkan risiko untuk dijangkiti masih wujud.

“Sekarang kita lihat jumlah pesakit harian masih lagi melebihi 4,000 kes. Ini membimbangkan. Walaupun golongan dewasa hampir mencecah 100 peratus kadar vaksinasi, golongan berisiko seperti kanak-kanak yang tiada perlindungan ini amat diperlukan perlindungan,” katanya.

Dalam pada itu, Pakar Pediatrik Pantai Hospital Cheras (PHC), Dr Yeoh Seen Hun, sebenarnya kesan sampingan ringan suntikan hampir sama dengan golongan dewasa iaitu gejala lokal seperti sakit, merah atau bengkak di tempat suntikan. Tanda -tanda lain seperti demam gigil, letih, loya adalah mungkin dan selalunya akan sembuh dalam beberapa hari.

“Jarang sekali, kesan sampingan yang serius seperti  keradangan jantung( myocarditis, pericarditis) boleh berlaku terutamanya pada kumpulan bawah 30 tahun dan kebanyakan pesakit sembuh tanpa komplikasi. Jumlah 780 kes telah dilaporkan daripada jumlah 328 juta dos vaksin yang telah disuntik. Perbincangan dan kajian lanjut masih dalam proses sementara ini,” katanya.

Beliau turut menasihatkan ibu bapa, sebelum anak-anak mendapatkan vaksin, adalah penting untuk ibubapa menerangkan kepada anak-anak  keperluan dan kepentingan vaksin untuk melindungi dia daripada jangkitan yang bahaya ini.

“Secara jujur, beritahulah anak-anak mengenai suntikan. Ini dapat menenangkan mereka supaya tidak terlalu risau atau takut mengenai kesakitan suntikan jarum. Sokongan dan galakan adalah sangat penting dan jangan menggunakan cara mengugut.

“Sebelum suntikan, pastikan pegawai vaksin diberitahu sekiranya ada sejarah alergi kepada ubat atau suntikan sebelum ini, bawa bersama senarai ubat yang sedang diambil sekiranya mempunyai  penyakit tertentu . Sebaik-baiknya dapatkan pendapat atau surat sokongan daripada doktor yang sedang merawati sekira tidak pasti,” katanya.


RUU sumbangan dana politik dijangka bentang Nov ini: Wan Junaidi

Kerajaan menjangkakan Rang Undang-Undang Sumbangan Politik dapat dibentangkan bagi bacaan kali pertama pada persidangan Parlimen awal November ini, manakala bacaan kedua pada hujung bulan berkenaan (November).

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata Pusat Governans, Integriti dan Anti-Rasuah Nasional (GIACC) telah menyediakan skop dan parameter dasar digariskan dalam rang undang-undang itu dan dipanjangkan kepada Jabatan Peguam Negara untuk diteliti sebelum dapat dimuktamadkan, lapor Bernama.

Wan Junaidi berkata beliau juga akan mengadakan sesi libat urus bersama wakil Ahli Parlimen kerajaan dan pembangkang pada 28 Sept ini di Parlimen, bagi mendapatkan pandangan berhubung perkara dasar bagi Rang Undang-Undang Sumbangan Politik yang sedang digubal.

“Selain itu, rang undang-undang ini juga mengambil kira pandangan pihak berkepentingan melalui sesi libat urus yang diadakan bersama pihak pertubuhan bukan kerajaan (NGO) seperti Institut Demokrasi dan Hal Ehwal Ekonomi (IDEAS), Gabungan Pilihanraya Bersih dan Adil (Bersih) serta pakar akademik.

“Pada masa yang sama, beberapa sesi perbincangan dalaman juga dibuat bersama jabatan dan agensi kerajaan berkaitan bagi memperincikan dasar penggubalan rang undang-undang ini,” katanya dalam kenyataan hari ini.

Mengimbau kembali sejarah, Wan Junaidi berkata inisiatif untuk memperkenalkan undang-undang yang mengawal selia dana politik pernah diusahakan oleh kerajaan pada 2015 melalui penubuhan Jawatankuasa Konsultatif Nasional Mengenai Pembiayaan Politik (JKNMPP), namun tidak terlaksana.

Selepas itu, beliau berkata cadangan kerangka perundangan bagi Rang Undang-Undang (RUU) Sumbangan Politik juga pernah dikemukakan kerajaan kepada Parlimen pada November 2019 untuk dibentang dalam Jawatankuasa Pilihan Khas Menimbang Rang Undang-Undang, namun hasrat itu juga tidak kesampaian.

“Justeru, kerajaan pada kali ini yakin dan kekal komited bahawa undang-undang sumbangan politik ini akan dapat direalisasikan,” katanya.


CEO syarikat teknologi maklumat antara lapan ditahan kes rasuah

Seorang ketua pegawai eksekutif (CEO) syarikat teknologi maklumat antara lapan individu yang ditahan Suruhanjaya Pencegahan Rasuah Malaysia (SPRM) kerana disyaki menerima rasuah sebagai balasan mendapatkan kuota pekerja asing.

Menurut sumber, lima lelaki dan tiga wanita berusia 40 hingga 60 tahun itu ditahan di Ibu Pejabat SPRM di sini bermula pukul 7 petang hingga 11 malam semalam ketika hadir memberi keterangan.

Kesemua mereka disyaki menerima rasuah berjumlah antara RM800 dan RM1,500 sebagai balasan membantu majikan atau ejen dalam proses mendapatkan kuota pekerja asing.

“Syarikat teknologi maklumat itu dipercayai penyedia platform bagi permohonan pekerja asing yang dilantik oleh kerajaan dan sudah terlibat dalam memproses kira-kira 345,861 kuota bagi tempoh Mei hingga 29 Julai tahun ini,” kata sumber.

Sumber berkata enam individu termasuk CEO syarikat teknologi maklumat itu direman hingga Jumaat ini selepas perintah reman terhadap mereka dikeluarkan Majistret Irza Zulaikha Rohanuddinn di Mahkamah Majistret Putrajaya hari ini.

Bagaimanapun, dua individu lagi iaitu seorang lelaki dan wanita dilepaskan dengan jaminan SPRM selepas keterangan diambil.

Sementara itu, Pengarah Kanan Siasatan SPRM Datuk Seri Hishamuddin Hashim ketika dihubungi mengesahkan penahanan reman tersebut dan kes itu disiasat mengikut Seksyen 16 (a) Akta SPRM 2009. – Bernama


PN akan guna logo dan tema Hari Kebangsaan berbeza, Fahmi duduk tak senang

Langkah tiga negeri Perikatan Nasional (PN) yang mahu menggunakan logo dan tema Hari Kebangsaan sendiri tahun ini menyebabkan Fahmi Fadzil tidak duduk senang.

Menteri Komunikasi dan Digital yang hilang beberapa hari selepas keputusan buruk enam Pilihan Raya Negeri (PRN) berkata pihaknya akan menyiasat berhubung cadangan tiga kerajaan negeri PN untuk menggunakan tema Hari Kebangsaan berbeza tahun ini.

Katanya, beliau baharu sahaja menerima laporan mengenai penggunaan logo dan tema berbeza itu dan akan menelitinya kerana tidak mahu perbezaan berlaku yang akan mewujudkan jurang serta mewujudkan suasana tidak bersatu padu.

Beliau berkata, pihaknya akan mengarahkan pihak bertanggungjawab untuk meneliti perkara itu dan menyeru semua pihak mengenepikan untuk berpolitik kerana PRN sudah selesai di enam negeri baru-baru ini.

“Sebelum ini kita angkat bendera parti, sekarang kita ketepikan dan angkat bendera Malaysia. Tidak mahu ada sebarang fahaman politik kerana sekarang kita fokus untuk bersatu padu dan membangukan negara,” katanya pada sidang media majlis pelancaran Program #deminegaraku dan Home of Kids, di sebuah pusat membeli-belah, hari ini

Media hari ini melaporkan empat negeri di bawah pemerintahan PN mungkin menggunakan logo dan tema Hari Kebangsaan yang berbeza untuk sambutan peringkat negeri, berbanding menggunakan logo dan tema yang diumumkan di peringkat Persekutuan.

Ketua Pemuda PN, Ahmad Fadhli Shaari, berkata Perlis, Kedah, Kelantan dan Terengganu yang diperintah parti itu berkemungkinan menggunakan logo dan tema alternatif yang dilancarkan Pemuda PN, hari ini.

Katanya, logo yang diperkenalkan Pemuda PN berteraskan bunga raya dengan lima kelopak yang menjadi bunga kebangsaan serta mengambil elemen warna yang terdapat pada Jalur Gemilang, dengan tema ‘Teguh Muafakat Malaysia Sejahtera’.

Fahmi berkata, pihaknya mengakui aura Sambutan Kemerdekaan dalam kalangan orang ramai yang mengibarkan Jalur Gemilang sepanjang bulan ini sangat berkurangan.

Beliau berharap pihak media membantu dan memberi pesanan kepada rakyat agar menghentikan berpolitik dan sekarang tiba masanya untuk mengibarkan Jalur Gemilang.

Katanya, beliau berharap rakyat dapat mengambil peluang ini dan dalam tempoh sebulan Sambutan Bulan Kebangsaan diadakan ini rakyat dapat meraikan dengan meletakkan Jalur Gemilang di media sosial masing-masing.


Vaksin kanak-kanak penting ketika fasa peralihan endemik: KKM

Pengambilan vaksin Covid-19 amat penting bagi kalangan kanak-kanak yang berumur lima hingga 11 tahun terutamanya semasa negara akan memulakan fasa peralihan ke endemik 1 April depan, menurut Kementerian Kesihatan (KKM).

KKM menerusi catatan di akaun Facebook rasminya hari ini berkata kanak-kanak kini merupakan golongan yang lebih berisiko mendapat jangkitan Covid-19.

Menurutnya ini memandangkan mereka yang berumur 11 tahun dan ke bawah belum mendapat perlindungan sewajarnya berbanding dengan kumpulan umur lebih tinggi yang telah mendapat vaksinasi.

“Kadar kemasukan kanak-kanak ke wad PICU (Unit Rawatan Rapi Pediatrik) akibat Covid-19 meningkat sebanyak 94 peratus untuk kesemua kategori tiga hingga lima, dengan peningkatan ketara untuk kategori empat sebanyak 200 peratus, diikuti kategori lima sebanyak 125 peratus,” menurut kenyataan itu.

Justeru KKM sekali lagi menasihatkan ibu bapa untuk mengambil vaksin untuk anak-anak bagi melindungi mereka daripada varian Omicron yang boleh membawa maut dari jangkitan Covid-19 dan komplikasinya iaitu Multi System Inflammatory Syndrome in Children atau MIS-C.


Semua berhak dapat rawatan tidak kira apa mereka pakai: Dr Zaliha

Setiap orang berhak mendapat penjagaan dan rawatan kesihatan tanpa mengira apa yang mereka pakai, kata Menteri Kesihatan, Dr Zaliha Mustafa.

Beliau berkata demikian sebagai mengulas insiden baru-baru ini di mana seorang wanita mendakwa tidak mendapat rawatan di Hospital Kampar kerana memakai seluar pendek.

“Merujuk kepada laporan berita berhubung kejadian melibatkan seorang wanita berseluar pendek dihalang masuk ke Hospital Kampar, Perak. Saya ingin menegaskan, secara prinsipnya setiap pesakit wajar diberi keutamaan rawatan tanpa mengira kaum, bangsa mahupun kod etika pakaian.

Saya ingin menegaskan bahawa pada dasarnya setiap pesakit perlu diberi rawatan tanpa mengira kaum, etnik atau etika berpakaian.

“Setiap pengamal perubatan perlu mengekalkan etika mereka selepas mengambil Sumpah Hippocratic.

“Sumpah Hippocratic yang diikrarkan oleh doktor dan pengamal perubatan termasuk kesediaan untuk membantu pesakit sebaik mungkin,” katanya dalam satu kenyataan hari ini (Rabu, 15 Februari 2023).

Dr Zaliha merujuk kepada kes di Hospital Kampar di mana seorang wanita mendakwa dia dimarahi kerana “berpakaian tidak senonoh” semasa mendapatkan rawatan di sana.

Menurut Pengarah Hospital Kampar Dr Khairul Azha Azam, pihak hospital telah menegur pegawai yang terlibat, dan tindakan telah diambil untuk memastikan kejadian serupa tidak berulang.

Beliau juga berkata pihak hospital tidak pernah memberi arahan atau menafikan mana-mana pesakit daripada menerima rawatan berdasarkan cara berpakaian.

Insiden yang melibatkan seorang wanita berusia 20-an itu tular di media sosial di mana terdapat juga gesaan agar sistem kesihatan awam tidak mendiskriminasi pesakit berdasarkan cara berpakaian.


DUN Sabah ada 3 tahun lagi, tak perlu bubar PRU-15, kata Hajiji

Dewan Undangan Negeri (DUN) Sabah tidak akan dibubarkan sekiranya Perdana Menteri, Datuk Seri Ismail Sabri Yaakob membubarkan Parlimen tahun ini, tegas Ketua Menteri Sabah, Datuk Seri Hajiji Noor.

Beliau yang juga Pengerusi Gabungan Rakyat Sabah (GRS) berkata ini kerana kerajaan negeri yang dipimpin beliau masih mempunyai tiga tahun lagi untuk berkhidmat bagi melengkapkan satu penggal.

“Bagaimanapun, ada yang mengatakan DUN Sabah (dibubarkan) ini tidak benar kerana kita masih mempunyai tiga tahun lagi untuk mentadbir negeri ini.

“Ada pihak yang mendakwa Pilihan Raya Umum ke-15 (PRU15) akan diadakan Oktober ini dan ada yang mengatakan ia akan diadakan tahun depan tetapi apa sahaja yang GRS sudah bersedia,” katanya menurut Awani.

Beliau berkata demikian pada Jelajah GRS Batu Sapi yang diadakan di Flat MPS, Kampung Lupak Meluas Darat, Sandakan pada Ahad.

Hajiji turut mendedahkan semua parti komponen dalam gabungan itu bersetuju untuk menggunakan lambang GRS dalam Pilihan Raya Umum Ke-15

Katanya, persetujuan itu diperoleh termasuk daripada Bersatu dan Parti Bersatu Sabah (PBS).

Hajiji dalam masa sama memaklumkan, kerajaan GRS-Barisan Nasional meraikan ulang tahun keduanya esok (26 Sept).

“Apa yang penting ialah kita terus memperkukuhkan GRS, gabungan yang mewakili rakyat berbilang kaum dan agama di Sabah,” katanya.

Sebelum ini, semua negeri yang diperintah gabungan Perikatan Nasional (PN), khususnya PAS, dan pembangkang, termasuk Selangor, Negeri Sembilan dan Pulau Pinang, membuat keputusan tidak membubarkan DUN jika PRU-15 diadakan tahun ini.


Bersatu fokus ekonomi Melayu, bukan isu putus kerjasama UMNO

Bersatu menerima dengan hati terbuka sekiranya UMNO tidak lagi mahu meneruskan kerjasama dengan parti berkenaan pada Pilihan Raya Umum (PRU) akan datang.

Ahli Majlis Pimpinan Tertinggi Bersatu, Datuk Seri Mohd Redzuan Md Yusof berkata, Bersatu sebaliknya akan terus memperkukuhkan hubungan dengan parti komponen lain di dalam Perikatan Nasional (PN), terutama PAS, kerana gabungan itu untuk membentuk masa depan bagi mentadbir negara.

UMNO yang kini mengadakan perhimpunan agung (PAU) di PWTC akan membuat keputusan sama ada memutuskan hubungan dengan Bersatu, selepas 124 daripada 190 bahagiannya membawa usul supaya kerjasama itu ditamatkan.

Mengetepikan sementara kemelut politik UMNO di dalam PN, beliau menegaskan Bersatu akan terus mengutamakan pembangunan ekonomi bangsa Melayu.

“Ia adalah sebahagian daripada hala tuju pentadbiran Bersatu sekiranya terus diberi mandat pada PRU15.

“Kepimpinan Melayu perlu dilestarikan kerana majoriti rakyat negara ini adalah Melayu, seterusnya pembangunan ekonomi Melayu perlu dibangkitkan semula pada masa hadapan,” katanya di Alor Gajah, Melaka, hari ini.

Menteri di Jabatan Perdana Menteri (Tugas-Tugas Khas) itu turut mengajak pemimpin parti komponen di dalam PN memperkasakan hubungan dan kerjasama dengan ikhlas serta telus untuk menstabilkan politik negara agar dapat terus mentadbir urus Malaysia selepas PRU15 nanti.

“Rakyat telah memberi mandat untuk kita mengurus tadbir negara dengan baik… jadi kena ada peningkatan. Kalau kita terus berpecah, bagaimana kita hendak mengurus dasar sedia ada.

“Jadi saya harap semua pemimpin yang bertanggungjawab mentadbir urus negara perlu bersatu padu dalam mengawal keadaan bagi meningkatkan prestasi atau penampilan negara sebagai satu negara yang stabil dalam politik,” katanya.

Ahli Majlis Pimpinan Tertinggi Bersatu, Datuk Seri Mohd Redzuan Md Yusof , menyampaikan sumbangan kepada murid sekolah sempena Program Ceria Sekolah di Alor Gajah, Melaka, hari ini. – Gambar FB


Kayakan anak, kroni : Tuduhan Anwar tiada bukti, kata Mahathir

Bekas Perdana Menteri, Tun Dr Mahathir Mohamad mendakwa tuduhan dilemparkan Datuk Seri Anwar Ibrahim kononnya beliau ‘mengkayakan anak dan kroni’ adalah tidak berasas serta tiada sebarang bukti.

Ini kerana katanya, walaupun diminta untuk memberikan sesalinan 21 dokumen yang disebut dalam pembelaannya, Anwar enggan berbuat demikian.

“Sebagai perdana menteri, defendan (Anwar) mempunyai akses atau kuasa untuk memastikan bahawa segala apa yang dinyatakan adalah benar secara fakta dan disokong oleh dokumen-dokumen yang sah dan benar. Bukannya berdasarkan kepada rasa syak munasabah.

“Oleh sebab itu, plaintif pada 23 Jun lalu memfailkan ‘Notis Untuk Mengemukakan Dokumen Yang Disebut Dalam Pliding Atau Afidavit’ di bawah Aturan 24 Kaedah 10 Kaedah-Kaedah Mahkamah 2012 untuk memastikan segala fakta yang dinyatakan oleh defendan di pembelaan tersebut adalah berdasarkan kepada fakta atau sebaliknya.

“Namun, defendan enggan mengemukakan dokumen-dokumen yang dimohon tersebut dengan alasan yang tidak munasabah sedangkan notis tersebut boleh difailkan dan dipohon dokumen tersebut untuk dikemukakan pada bila-bila masa selepas pembelaan tersebut difailkan,” katanya Dr Mahathir, lapor Utusan.

Beliau berkata demikian dalam jawapan kepada pembelaan Anwar berhubung kes saman fitnah RM150 juta yang difailkan bekas Ahli Parlimen Langkawi itu terhadap bekas timbalannya.

Dalam writ saman dan pernyataan tuntutannya, bekas Pengerusi Parti Pejuang Tanah Air (Pejuang) itu sebagai plaintif mendakwa ucapan Anwar membawa maksud beliau membolot harta untuk keluarga dan kehilangan harta, aset atau saham orang Melayu adalah berkait dengan harta, aset atau saham milik keluarganya.

Berhubung isu bail-out syarikat Konsortium Perkapalan Berhad (KPB) (kini dikenali sebagai Pos Logistics pada 1997 yang mana anaknya Mirzan merupakan pemegang saham terbesar dan pengarah, Dr Mahathir menyatakan bahawa Anwar sendiri di Parlimen menafikan ia merupakan satu bail-out.

Dalam laporan berita Bernama bertarikh 20 Mac 1998, Anwar dalam temuramah menyatakan isu KPB ‘bukanlah sebuah bail-out’ sebaliknya ia adalah keputusan yang berasaskan kepada ‘business decision’.

Merujuk kepada pemberian kontrak optik fiber kepada Opcom Sdn. Bhd., Dr Mahathir menjelaskan syarikat terbabit dari awal penubuhannya pada November 1994 menjalankan operasi pembekalan kabel fiber optik dan penghasilan kabel fiber optik serta menjalinkan kerjasama bersama Ericsson Network Technologies AB bagi tujuan serupa.

“Defendan sendiri dalam pembelaannya mengakui Telekom Malaysia Berhad secara sendirinya dan sukarela mengeluarkan surat kepada Kementerian Kewangan untuk mengadakan rundingan terus dengan Opcom bagi kontrak fiber optik tersebut.

“Itu menunjukkan bahawa tiada sebarang campur tangan atau arahan asal atau cadangan yang dikeluarkan oleh plaintif untuk memberikan kontrak tersebut kepada Opcom dan jelas membuktikan bahawa Opcom adalah satu-satunya syarikat milikan bumiputera yang berkelayakan untuk menerima atau melaksanakan kerja-kerja di dalam kontrak tersebut serta didaftarkan di bawah Program Pembangunan Vendor Telekom,” kata Dr Mahathir.

Tegasnya, tidak terdapat sebarang salah guna kuasa ‘memperkayakan anak-anaknya’, sebaliknya kesemua perniagaan mereka adalah hasil daripada usaha dan merit syarikat yang dimiliki mereka.

Katanya, anak-anaknya tidak sekali pun terhalang dari segi undang-undang untuk menjalankan apa-apa aktiviti perniagaan sepanjang masa material berkhidmat sebagai Perdana Menteri dan Menteri Kewangan.

Menjawab pembelaan Anwar berhubung dakwaan ‘mengkayakan kroninya’, Dr Mahathir menyatakan kenyataan oleh Ahli Parlimen Tambun itu kononnya plaintif ‘memberi kebenaran’ kepada mendiang Tan Sri Eric Chia dan Perwaja Steel untuk ‘berbuat sesuka hatinya’ itu adalah sebuah tuduhan yang berat tanpa sebarang bukti dan asas yang kukuh.

“Tempoh yang dikatakan ‘bail-out’ tersebut dilaksanakan, Anwar sendiri adalah Menteri Kewangan pada ketika itu. Defendan tidak boleh dengan sewenang-wenangnya menuding jari terhadap plaintif sahaja dan mengelak daripada bertanggungjawab terhadap keputusan yang dibuat secara kolektif oleh menteri Kabinet dan ahli-ahli Parlimen.

“Jelas sekali berdasarkan kepada perenggan-perenggan tersebut, defendan bergantung kepada penceritaan daripada orang yang sudah meninggal dunia dan tidak mampu untuk memberikan keterangan atau mengesahkan kejadian tersebut sebagai saksi,”kata Dr Mahathir.

Tambahnya, tidak logik untuk Anwar menepis sebarang dakwaan wujudnya sebarang salah guna kuasa semasa ‘bail-out’ tersebut berlaku dan kemudiannya memilih untuk menyatakan sebaliknya dalam pembelaannya pada masa sekarang.

“Berdasarkan pendedahan perkara di atas, ia jelas menunjukkan bahawa Anwar mempunyai kecenderungan sebagai seorang ‘pathological liar’ (seseorang yang sentiasa menipu tanpa sebarang sebab atau alasan). Ini kerana defendan menyatakan pendirian yang berbeza dengan apa yang dinyatakan di pembelaan tersebut pada hari ini.

“Perkara yang sama juga dengan keengganan defendan sehingga hari ini membawa sebarang bukti untuk mempertahankan dakwaan-dakwaannya. Ini menunjukkan bahawa defendan hanya akan menyatakan sesuatu dan sanggup bertukar pendirian serta mengeluarkan fithah selagi mana ianya menepati keperluan peribadi defendan.

“Mulai tahun 1998 sehingga ke tarikh Anwar memfailkan pembelaan tersebut, defendan tidak langsung menunjukkan sebarang bukti salah guna jawatan atau amalan nepotisme oleh plaintif. Yang ada hanyalah ulangan demi ulangan skrip politik fitnah defendan,” kata Dr Mahathir.

Dr Mahathir turut membidas pembelaan Anwar yang kononnya beliau memfailkan saman itu untuk mewujudkan perpecahan kaum dan hanya membicarakan mengenai orang Melayu ‘setelah hilang kuasa’ sebagai satu tuduhan liar yang tidak berasas sama sekali.

“Plaintif telah giat aktif menyuarakan serta membela nasib orang Melayu sejak daripada zaman pra-merdeka melalui nama penanya, C.H.E. DET dan juga buku yang telah ditulis oleh plaintif bertajuk ‘The Malay Dilemma’.

“Plaintif tidak pernah lekang menulis dan memperjuangkan hak orang Melayu sama ada pada tempoh plaintif memegang tampuk kepimpinan negara ataupun tidak,”katanya.

Sementara itu, Dr Mahathir menyatakan Anwar sendiri dalam pembelaannya menyatakan bahawa kenyataan berbaur fitnah itu dibuat bagi ‘membalas’ kononnya ‘serangan-serangan’ daripadanya.

Katanya lagi, tindakan defendan yang ‘membalas’ tersebut menunjukkan kewujudan niat jahat (malice) defendan terhadap plaintif.

“Hakikatnya, kenyataan-kenyataan Anwar tersebut jelas sekali berpunca daripada perasaan dendam yang dimiliki olehnya terhadap plaintif sejak sekian lama,” katanya lagi.


Belanjawan 2020 beri fokus khas kepada sektor pelancongan

Belanjawan 2022 yang akan dibentangkan di Parlimen pada 29 Oktober depan memberi tumpuan khas dalam usaha menggerakkan semula sektor pelancongan negara selepas terkesan dengan pandemik Covid-19.

Menteri Kewangan Tengku Datuk Seri Zafrul Abdul Aziz berkata industri pelancongan merupakan satu-satunya industri yang paling terjejas dengan pandemik dan paling lambat untuk pulih semula.

Oleh itu katanya Kerajaan Pusat akan memberikan tumpuan khas kepada sektor itu dalam Belanjawan 2022 bagi membantu memulihkannya.

Beliau berkata sektor pelancongan adalah penting dan merupakan antara penyumbang utama kepada Keluaran Dalam Negeri Kasar (KDNK).

“Belanjawan 2022 akan memberikan fokus kepada pemain-pemain sektor pelancongan untuk membantu mereka bangun semula selepas terkesan dengan pandemik,” katanya kepada pemberita selepas mengadakan sesi libat urus bersama peneraju-peneraju sektor pelancongan Pulau Pinang hari ini.

Antara cabaran utama yang dibangkitkan oleh para pemain industri pelancongan tersebut adalah masalah modal kerja atau aliran tunai kerana mereka telah begitu lama tidak dibenarkan beroperasi.

Terdahulu, Zafrul yang mengadakan jelajah Belanjawan di Pulau Pinang hari ini telah melawat kilang Intel Malaysia, mengadakan sesi “Focus Group” bersama peneraju industri elektrik dan elektronik sebelum mengadakan mesyuarat bersama Ketua Menteri Pulau Pinang Chow Kon Yeow.

Zafrul berkata kerajaan akan terus mendengar suara-suara rakyat dan industri dalam menyediakan Belanjawan 2022 agar ia dapat memberi manfaat kepada semua.

“Kerajaan persekutuan telah membelanjakan hampir RM10 billion untuk Pulau Pinang yang memanfaatkan 655,000 penduduk dan 106,000 peniagaan di Pulau Pinang sehingga September tahun ini,” katanya.

Selain itu, pihaknya akan terus berkerjasama dengan Kementerian Sumber Manusia, Kementerian Pengajian Tinggi, Kementerian Perdagangan Antarabangsa dan Industri serta Lembaga Pembangunan Pelaburan Malaysia (MIDA) bagi mengatasi masalah kekurang tenaga kerja mahir dalam sektor pembuatan.

Katanya, walaupun sektor pembuatan merupakan sektor yang mencatatkan peningkatan yang positif dalam tempoh enam bulan tahun ini, mereka masih menghadapi masalah tenaga kerja mahir.

“Ini adalah isu yang kita perlu terus tangani jika kita mahu menarik Pelaburan Langsung Asing (FDI) …mereka melabur bukan semata-mata pemberian insentif tetapi disebabkan individu serta tenaga kerja berkemahiran yang sedia ada di Malaysia,” katanya.


Bahaya ambil jalan mudah untuk haramkan rokok, vape

Saudara Pengarang,

Menteri Kesihatan, Khairy Jamaluddin Abu Bakar mengesahkan bahawa Akta Kawalan Produk Tembakau dan Rokok yang baharu yang akan memastikan rokok dan segala produk alternatif rokok diharamkan untuk mereka yang lahir pada tahun 2005 ke atas melalui polisi Generation End-Game (GEG) akan dibentangkan dan dibentangkan di Dewan Rakyat dalam sidang kali ini.

Namun menurut Khairy, GEG sekarang hanya akan bermula dari tahun 2007 dan bukan 2005 seperti yang dinyatakan beliau sendiri sewaktu mesyuarat Pertubuhan Kesihatan Sedunia (WHO) awal tahun ini.

Perubahan daripada tahun 2005 ke 2007 membuktikan bahawa terdapat tentangan yang dihadapi oleh Kementerian Kesihatan Malaysia (KKM) dalam meraih sokongan ahli-ahli parlimen dalam meluluskan Akta baharu ini.

Khabarnya, Akta Kawalan Produk Tembakau dan Rokok ini telah lama dirangka oleh KKM, namun keputusan untuk membawa Akta ini sudah ditunda beberapa kali kerana tiada Menteri yang benar-benar bersungguh dan berani dalam menghapuskan gejala merokok sehingga Khairy dilantik memegang jawatan Menteri Kesihatan.

Pujian harus diberikan kepada Menteri dari parti UMNO yang berani dan tegas.

Akta yang baharu amat diperlukan kerana Akta yang digunakan sebelum ini sudah lapuk dan seperti mana yang kita sedia maklum, landskap produk tembakau di seluruh dunia sudah berubah.

Vape dan rokok elektronik telah menjadi medium baharu untuk mendapatkan nikotin. Pada tahun 2021, dianggarkan terdapat lebih 70 juta pengguna vape di dunia, dan jika ditambah kepada produk alternatif rokok yang lain, dianggarkan bilangan pengguna produk tembakau elektronik adalah melebihi 120 juta orang. Ini jauh lebih kecil berbanding 1 billion perokok konvensional di dunia.

Tidak dinafikan, kemunculan alternatif kepada rokok yang bebas asap dan berasaskan elektronik telah berjaya menurunkan kadar perokok tegar di seluruh dunia. Ramai yang dahulunya menghisap rokok sudah mula beralih kepada vape, rokok elektronik dan produk tembakau yang dipanaskan, dan kemudiannya meninggalkan terus tabiat buruk ini.

Tambahan lagi, pelbagai kajian saintifik juga mendapati bahawa produk alternatif rokok ini kurang memudaratkan berbanding rokok. Namun apa yang jelas, ia masih mendatangkan bahaya dan mudarat kepada pengguna, walaupun tidak seburuk rokok konvensional yang dibakar.

Di Malaysia, dianggarkan lebih terdapat lebih kurang 1 juta pengguna vape dan rokok elektronik berbanding 5 juta perokok. Ini sangai ironi, kerana penjualan vape meningkapkan sedangkan penjualan vape itu diharamkan Kerajaan sebelum ini. Mengharamkan sesuatu tabiat, tidak bermakna tabiat itu akan berkurang. Oleh itu, adalah lebih penting untuk Kerajaan mengawal selia sesuatu tabiat melalui regulasi yang progresif dan inklusif.

Justeru, saya amat berharap bahawa Ahli-Ahli parlimen memberi perhatian kepada klasifikasi produk alternatif ini dalam debat di parlimen.

Sememangnya, kita semua sedia maklum vape tidak sama dengan rokok, tetapi antara produk alternatif yang lain vape, rokok elektronik dan produk tembakau yang dipanaskan perbezaan kategori-kategori perlu dijelaskan di dalam Akta baharu tersebut.

Jangan ada kekeliruan dan kawasan “kelabu” dalam regulasi yang boleh mengundang masalah lain di masa hadapan. Regulasi yang baik adalah regulasi yang jelas dan bersifat kontemporari.

Sekarang ini, apabila bercakap tentang Akta baharu, semua orang hanya fokus kepada isu GEG. Isu GEG hanya sebahagian daripada Akta baharu yang ingin diperkenalkan. Adakah ini sebahagian daripada strategi KKM- gunakan GEG untuk memastikan Ahli Parlimen keliru dan tidak fokus isu sebenar ialah untuk menggubal Akta Kawalan Produk Tembakau dan Rokok yang baharu.

Diharapkan agar Ahli Parlimen bertindak bijak dan membincangkan keseluruhan Akta ini dan bukan sahaja GEG. GEG adalah langkah yang baik dan jika perlu pisahkan sahaja daripada Akta yang ingin dibentangkan.

Kaji sedalam-dalamnya dan pastikan segala butiran dan kajian dilakukan sebaik mungkin untuk memastikan satu Akta Kawalan Tembakau yang mendepani zaman dapat dizahirkan. Jangan terburu-buru dan tergesa-gesa menggubal Akta separuh masak yang hanya akan di U-turn apabila berlaku perubahan dalam pasaran dan industri di masa akan datang. Jangan hanya fikir untuk jadi hero di dalam dewan dan tersilap langkah kerana salah mentafsir sentimen rakyat.

Mengharamkan sesuatu adalah jalan mudah untuk memperkenalkan sesuatu undang-undang. Saya melihat ini juga merupakan pengakuan terbuka bahawa Kerajaan sudah gagal dalam kempen menentang rokok sebelum ini dan seolah-olah telah “give-up” untuk meningkatkan kesedaran dan mendidik rakyat untuk mengurangkan gejala ini di masa hadapan.

Ir. Hj. Hamid Shukri
Pembaca Agenda Daily berasal dari Semenyih, Selangor

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


PH mahu PRN Johor ditangguh jika kempen bersemuka tak dibenarkan

Sekiranya kempen bersemuka tidak dibenarkan semasa Pilihan Raya Negeri (PRN) Johor tidak dibenarkan, Pakatan Harapan (PH) mahu ia ditangguhkan atas alasan bagi mengelakkan jangkitan Covid-19 meningkat.

Blok pembangkang itu berkata kerajaan perlu menimbang untuk menangguhkan PRN Johor sekiranya jumlah jangkitan kes Covid-19 di negara terus dijadikan sebagai senjata politik.

Bagaimanapun, kata mereka, sekiranya kerajaan enggan berbuat demikian, ceramah terbuka seharusnya dibenarkan semasa kempen yang akan bermula pada 26 Februari ini.

“Majlis Presiden memandang serius gelombang Covid-19 dengan varian Omicron yang sudah bermula dengan jumlah kes mencecah 17,000 semalam.

“Demi memastikan keadaan ini tidak diperalatkan untuk tujuan politik maka kerajaan harus pertimbang untuk menangguhkan PRN Johor.

“Sekiranya kerajaan enggan menangguhkan dan ingin memberi kelonggaran seperti negara Barat, maka kempen terbuka termasuk ceramah harus dibenarkan,” kata PH dalam satu kenyataan hari ini.

Kenyataan itu ditandatangani oleh Presiden PKR Datuk Seri Anwar Ibrahim, Presiden Amanah Mohamad Sabu, Setiausaha Agung DAP Lim Guan Eng dan Presiden Upko Madius Tangau.

Pada masa sama, PH juga menegaskan agar perintah kawalan pergerakan penuh tidak boleh lagi dilaksanakan lagi kerana telah terbukti gagal sebelum ini.

Semalam, SPR mengumumkan tarikh PRN Johor pada 12 Mac ini, manakala hari penamaan calon pula pada 26 Februari dan pengundian awal pada 8 Mac.

Berhubung siri libat urus Rang Undang-Undang (RUU) Anti-Lompat Parti bersama ahli-ahli Parlimen yang diadakan di Parlimen semalam, PH berkata mengikut Perkata 2.4 menyatakan bahawa RUU itu perlu dibentang dan diluluskan di parlimen dalam tempoh tidak lewat dari Mesyuarat Pertama Parlimen, iaitu sebelum atau pada 24 Mac ini.

“Oleh itu, Majlis Presiden berpandangan bahawa RUU Anti Lompat Parti perlu dilaksanakan seperti yang dipersefahami di dalam Memorandum Persefahaman tersebut,” kata PH.


Bursa dibuka rendah walaupun OPR kekal, kaunter rugi mengatasi untung

Bursa Malaysia dibuka rendah pagi Jumaat berikutan prestasi negatif Wall Street semalaman selepas peniaga menjangkakan data senarai gaji bukan ladang AS yang lebih tinggi untuk bulan Jun boleh mendorong Rizab Persekutuan AS menaikkan kadar.

Pada 9.10 pagi, FTSE Bursa Malaysia KLCI (FBM KLCI) susut 2.92 mata kepada 1,383.03 daripada 1,385.95 pada penutupan Khamis.
Indeks utama dibuka pada paras 1,382.20, lemah 3.75 mata, menurut laporan Bernama.

Pergerakan harga di pasaran keseluruhan menyaksikan kaunter rugi mengatasi kaunter untung 178 berbalas 97, manakala 218 kaunter tidak berubah, 1,767 tidak diniagakan dan 28 yang lain digantung.

Jumlah dagangan 142.91 juta unit bernilai RM57.17 juta.

Naib Presiden Penyelidikan Ekuiti Rakuten Trade Sdn Bhd Thong Pak Leng berkata Purata Perindustrian Dow Jones semalaman kerugian 366 mata manakala Nasdaq merosot 113 mata apabila hasil 10 tahun AS melepasi paras empat peratus kepada 4.031 peratus.

Beliau berkata Indeks Hang Seng semalaman pula merosot teruk sebanyak 577 mata selepas minit Rizab Persekutuan membayangkan lebih banyak kenaikan kadar selain tanda-tanda kelembapan ekonomi China yang menyaksikan yuan lemah berbanding dolar AS.

“Di dalam negara, FBM KLCI ditutup lemah di tengah-tengah prestasi serantau yang kurang menggalakkan walaupun Bank Negara Malaysia (BNM) mengekalkan Kadar Dasar Semalaman (OPR) seperti yang dijangkakan.

“Kami berpendapat dagangan di bursa tempatan akan bergerak lesu hari ini berikutan penutupan lemah di Wall Street, justeru kami menjangkakan indeks berlegar dalam julat 1,380-1,390,” katanya kepada Bernama.

Beliau percaya saham teknologi mungkin menyaksikan beberapa masalah berikutan persekitaran kadar faedah yang lebih tinggi di AS pada masa hadapan.

Dalam kalangan saham wajaran tinggi, Public Bank dan IHH Healthcare menambah satu sen setiap satu kepada RM3.89 dan RM5.81, Maybank dan CIMB masing-masing turun tiga sen kepada RM8.70 dan RM5.18 manakala Tenaga Nasional susut dua sen kepada RM9.05.

Bagi saham aktif, Bahvest Resources naik satu sen kepada 23.5 sen, Catcha Digital peroleh 3.5 sen menjadi 28 sen, EA Holdings susut setengah sen kepada setengah sen manakala Sarawak Consolidated dan Tanco tidak berubah, masing-masing mencatatkan 46.5 sen dan 53.5 sen.

Di papan indeks, Indeks FBM Emas lemah 23.31 mata kepada 10,197.92, Indeks FBMT 100 turun 23.57 mata menjadi 9,893.06 dan Indeks FBM ACE lebih rendah 0.41 mata kepada 5,136.14.

Indeks FBM 70 menguncup 43.46 mata kepada 13,466.72 dan Indeks FBM Emas Syariah berkurangan 24.65 mata kepada 10,451.69.

Mengikut sektor, Indeks Perkhidmatan Kewangan turun 24.72 mata kepada 15,449.48, Indeks Tenaga meningkat 0.89 mata kepada 793.05, Indeks Perladangan susut 7.77 mata kepada 6,853.60 dan Indeks Produk dan Perkhidmatan Perindustrian turun 0.69 mata menjadi 157.17.


Tuduhan tahan jurutera warga China lapan jam tak benar: Imigresen

Jabatan Imigresen Malaysia menafikan menahan seorang ketua jurutera warga China selama lapan jam seperti dilaporkan sebuah portal berita semalam.

Ketua Pengarahnya Datuk Seri Khairul Dzaimee Daud berkata sebaliknya urusan untuk memberikan Pas Khas kepada lelaki tersebut tidak dapat diteruskan kerana dia gagal mematuhi prosedur operasi standard (SOP) dan mengemukakan dokumen yang diperlukan, lapor Bernama.

Beliau berkata lelaki tersebut juga gagal mengemukakan tiket penerbangan pulang dalam masa 30 hari dan tidak memuat naik keputusan kit saringan pantas (RTK) antigen COVID-19 dalam MySejahtera.

“Pas Khas tidak dapat dikeluarkan kerana menunggu syarikat majikan lelaki tersebut membeli tiket penerbangan pulang dan keputusan saringan dimuat naik ke dalam MySejahtera,” katanya dalam kenyataan yang disiarkan menerusi laman Facebook rasmi jabatan berkenaan.

Beliau menjelaskan bagaimanapun setelah tiket penerbangan pulang yang sah dalam tempoh 30 hari telah dikemukakan dan keputusan saringan itu dimuat naik dalam MySejahtera, pihaknya telah mengeluarkan Pas Khas dan Memo Periksa Keluar selaras dengan peraturan dan undang-undang yang diperuntukkan.

Khairul Dzaimee berkata demikian ketika mengulas laporan kenyataan pemain industri perkapalan (Maritim Network) yang menganggap tindakan jabatan berkenaan menahan ketua jurutera warga China selama tempoh lapan jam itu tidak profesional.

“Orang ramai sama ada warga asing atau warga tempatan diingatkan supaya mematuhi peraturan dan undang-undang yang berkuat kuasa serta menyediakan semua maklumat dan dokumen yang diperlukan sebelum hadir berurusan di kaunter atau mana-mana pejabat Imigresen,” katanya.


Gula Baik, Gula Jahat

“SEBELUM terkena kawal pemakanan, jangan ikut nafsu. Beringat sebelum terkena. Kurangkan makan nasi, minuman berkarbonat dan makanan yang bergula.” Begitulah bunyi khidmat pesanan ringkas (SMS) dari seorang pesakit kencing manis kepada penulis baru-baru ini.

Ketika membacanya, mungkin kita sudah biasa mendengar nasihat sedemikian. Namun, cerita sebaliknya banyak memberi pengajaran.

Menurut Pakar Perubatan dan Gastroenterologi, Dr. Abdul Malik Jamal Buhari, diabetes sebenarnya berpunca daripada masalah pemprosesan atau metabolisma gula kurung efektif dalam badan. Walaubagaimanapun, gula atau glukosa bukanlah masalah utama penyebab diabetes.

“Diabetes adalah disebabkan pengambilan kalori yang berlebihan ditambah pula dengan kurang aktiviti senaman seharian.

Jika seseorang mengambil atau memakan lebihan kalori dari yang sepatutnya, maka lebihan kalori ini akan bertukar menjadi lemak yang berkumpul dibahagian hadapan abdomen (sekelilingnya) yang kita namakan Central Obesity.

Lemak lebihan inilah akhirnya menyebabkan insulin iaitu hormon utama memproses gula didalam darah menjadi kurang efektif, lalu terjadi keadaan dimana paras gula menjadi terlalu tinggi,” katanya.

Dr. Abdul Malik memberitahu, pada masa inilah seseorang dilabel sebagai pesakit diabetes.

Berkongsi makna gula, beliau menjelaskan, gula adalah salah satu komponen asasi makanan selain protein dan lemak. Gula perlu untuk memberi tenaga kepada manusia bagi menyempurnakan pelbagai aktiviti harian. “Gula adalah substrate yang paling penting bagi otak berfungsi dengan normal. Tanpa gula, otak boleh mengalami kerosakan yang teruk dan mungkin tidak dapat berfungsi seperti biasa. Jika gula berlebihan terjadi seperti yang berlaku kepada pesakit diabetis kita akan menjadi lebih letih, sentiasa haus dan terpaksa minum air dalam kuantiti yang banyak,” jelasnya.

Justeru itu, berat badan mungkin susut dan kita perlu membuang air kecil kerap sekali, termasuk di waktu malam (tidur). Gula yang berlebihan menjadikan sistem imun kita lemah dan ini menyebabkan kita senang mengalami jangkitan kuman dan luka akan mengambil masa yang terlalu lama untuk sembuh.

Selain itu, gula yang berlebihan dalam jangka masa lama akan menyebabkan salur darah halus di mata mengalami pendarahan dan menyebabkan kita menjadi buta. Salur darah di jantung juga boleh tersumbat dan ini menyebabkan serangan sakit jantung. “Hal yang sama terjadi di buah pinggang, menyebabkan “protein” bocor melalui kencing dan kerosakan buah pinggang berlaku menyebabkan kita perlu menjalani dialysis untuk keadaan ini. Deria saraf di kaki dan tangan juga boleh menjadi lemah menyebabkan kita tidak merasai luka dikaki dan oleh itu tidak mendapatkan rawatan. Luka tersebut boleh dimasuki kuman dan lama kelamaan menjadi besar dan teruk sehingga kita terpaksa memotong bahagian kaki tersebut untuk menyelamatkan nyawa pesakit,” ujarnya.

Dr. Abdul Malik menasihatkan orang ramai, jika seseorang mengalami sebarang tanda-tanda gula berlebihan seperti diatas, bersegeralah dapatkan nasihat dan rawatan doktor.

“Kena ingat, masalah diabetis adalah masalah lebihan kalori dan gula bukanlah masalah utama diabetis. Jika penyakit diabetis ini dapat dikawal dengan rapi awal-awal lagi, mungkin kerosakkan jantung, mata dan buah pinggang dapat dielakkan,” katanya.

Dari sudut pemakanan, gula dalam bentuk hablur berwarna putih yang biasa kita kenal sebagai gula atau gula pasir mengandungi zat kosong yang bermaksud kandungannya semata-mata sukrosa.

Ia dikatakan tanpa zat kerana tidak mengandungi nutrien penting seperti vitamin B, enzim-enzim dan hanya mengandungi garam galian pada kadar yang sangat rendah.

Hampir semua orang beranggapan bahawa mereka memerlukan gula terutama dalam minuman sekurang-kurangnya dua atau tiga kali sehari. Mereka percaya bahawa gula menyumbang tenaga.

Sekilas pandang sememangnya ia menyumbang tenaga tetapi apabila dicerna, gula melepaskan glukosa dengan pantas. Kemudian paras glukosa akan jatuh dengan pantas juga dan berada di bawah paras normal.

Makanan berkarbohidrat terutama yang ceruh atau masih ada selaput seperti beras perang atau bijiran berkarbohidrat terproses yang apabila dimasak dan dimakan dengan lemak atau protein menjadikan pelepasan glukosa dalam darah pada kadar perlahan.

Paras glukosa darah akan jatuh secara perlahan-lahan dan tidak akan melepasi di bawah paras normal.

Perubahan mood, tidak boleh fokus untuk melakukan kerja, mengantuk, letih adalah berpunca dari kadar glukosa darah rendah dari paras normal, iaitu suatu keadaan dikenali sebagai hipoglisemia. Seseorang akan terus merasakan dirinya memerlukan gula untuk mengembalikan fisiologi mereka kepada keadaan normal. Kitaran ini akan berlarutan beberapa kali dalam sehari.

Cara yang paling baik ialah berlatih mengurangkan pengambilan gula secara bertahap.

Pertama, seseorang perlu tahu mengenai kegiatan gula pada kadar-kadar berbeza dan kaedah pengambilan terhadap fisiologi. Kedua, mereka perlu tahu hasil kesan pengurangan pengambilan gula.

Ketiga, mereka perlu ada tekad dan yakin boleh melakukannya iaitu mengurangkan pengambilan gula. Akhir sekali, mereka mesti bersungguh- sungguh untuk terus-menerus melakukannya.

Sekiranya seseorang berjaya mengurangkan pengambilan gula kepada separuh daripada jumlah biasa, akhirnya mereka akan merasa kadar yang diambil itu tetap manis.

Sekiranya anda mengalami hipoglisemia ketika mengurangkan pengambilan gula, kajian menunjukkan pengambilan minyak hati ikan kod secara berterusan dapat membantu menstabilkan glukosa dalam darah. Minyak kelapa dara juga boleh membantu iaitu dengan memperlahankan pelepasan glukosa darah.

Gula, seperti mana perangsang metabolik lain termasuk kopi, rokok dan alkohol sekiranya diambil berterusan adalah punca kepada penyakit-penyakit degeneratif dengan menyebabkan tubuh sentiasa dalam keadaan stres (tegang).

Ia mengakibatkan hormon kortisol yang dikaitkan dengan penyesuaian fisiologi terhadap stres jangka panjang berada pada paras lebih tinggi daripada normal. Hormon ini dikaitkan dengan pelbagai ketidakseimbangan berbagai jenis hormon, neurotransmitter, dan enzim.

Mengambil alternatif lain seperti madu, gula kabung, gula marah, sirap maple, sirap berfruktos seperti sirap ros bukan suatu yang baik juga. Kesemuanya akan meningkatkan pelepasan glukosa darah yang pantas kecuali diambil pada kadar rendah dan diambil bersama lemak atau protein.

Sirap fruktos seperti sirap ros dan sirap-sirap lain mengandungi pewarna tiruan yang boleh memudaratkan sel dan DNA.

Menurut kajian, gula tiruan juga akan menjadikan tubuh menerimanya seolah-olah seseorang makan gula biasa selain keselamatannya terhadap tubuh diragui.

Walaupun fruktos buah-buahan adalah baik berbanding dengan makanan dan minuman terproses kerana buah-buahan mengandungi serat dan nutrien-nutrien lain. Sekiranya memakan buah yang manis seperti tembikai, pastikan tidak dimakan secara berlebihan. Biasakan minum jus buah-buahan tanpa gula.

Kesimpulannya, kadar pengambilan gula boleh dikurangkan jika ada kekuatan diri dan mental serta usaha.


Malaysia di landasan tepat, langkah kerajaan tangani Covid-19 diiktiraf

Kedudukan Malaysia di tangga ke-13 berbanding 115 pada Ogos tahun lepas dalam senarai terbaharu Indeks Pemulihan Covid-19 Nikkei menunjukkan negara kini berada di landasan yang tepat dalam menangani pandemik itu.

Menteri Kanan Pertahanan Datuk Seri Hishammuddin Tun Hussein berkata ini juga menunjukkan negara menuju situasi lebih baik dan semakin hampir kepada pemulihan dengan jumlah kes yang rendah, kadar vaksinasi lebih baik serta langkah penjarakan sosial lebih longgar, menurut laporan Bernama.

Beliau berkata usaha baik ini mesti berterusan dan semua pihak tidak boleh cepat berpuas hati.

Hishammuddin juga berkata keutamaan kerajaan ketika ini ialah menurunkan lagi jumlah kes harian, meningkatkan kadar vaksinasi khususnya dos penggalak dan membawa negara ke Fasa Endemik.

“Ia bukan mudah namun kita berkemampuan untuk melaksanakannya,” katanya hari ini.

Beliau terdahulu mengadakan mesyuarat Menteri-Menteri Kuartet Covid-19.

Beliau berkata perkara itu boleh dicapai dengan syarat semua pihak kekal berwaspada, terus mempunyai rasa tanggungjawab untuk mematuhi prosedur operasi standard (SOP), yakin dengan keberkesanan vaksin termasuk dos penggalak serta melakukan ujian pengesanan secara berkala selain mengamalkan TRIIS (uji, lapor, asing, maklum dan dapatkan) sebaik mungkin.

Hishammuddin turut merakamkan penghargaan dan ucapan tahniah kepada semua pihak terutama petugas barisan hadapan serta rakyat yang disifatkan sebagai cekal, tabah, kuat semangat dan berdisiplin dalam melaksanakan usaha menangani penularan Covid-19 termasuk mematuhi SOP ditetapkan kerajaan.

Berdasarkan Indeks Pemulihan Covid-19 Nikkei setakat 31 Dis 2021, Malaysia di tangga ke-13 dengan 66.5 mata manakala Bahrain menduduki tempat teratas dengan 82 mata diikuti Chile (76.5 mata) dan Taiwan (75.5 mata).

Kedudukan lebih tinggi sesebuah negara atau wilayah dalam indeks itu menunjukkan ia semakin hampir kepada pemulihan dengan jumlah kes Covid-19 yang rendah, kadar vaksinasi lebih baik dan langkah penjarakan sosial yang kurang ketat.


Mayat wanita dalam kereta hanyut semasa banjir ditemui di Mersing

Mayat seorang wanita ditemukan dalam kereta Perodua Myvi malam tadi, dipercayai hanyut dibawa arus deras di Jalan Nitar Utama di Mersing, pagi semalam.

Penemuan tersebut adalah kematian kelima yang direkodkan akibat bencana banjir yang melanda beberapa buah negeri baru-baru ini.

Pemangku Pengarah Jabatan Bomba dan Penyelamat Malaysia (JBPM) Johor, Mohd Rizal Buang, berkata mayat wanita itu ditemukan dalam kereta berkenaan pada jam 10.19 malam ini, selepas keretanya ditemukan pada jam 6.55 petang semalam, menurut laporan Bernama.

Beliau berkata, kereta berwarna kelabu milik mangsa berjaya dibawa keluar menggunakan peralatan “vehicle rockery system”, yang mengambil masa kira-kira 40 minit berikutan berdepan kesukaran akibat pokok yang menghalang.

“Kita berjaya menemukan mangsa selepas kereta berkenaan dibawa naik sebelum menyerahkannya kepada pihak polis pada jam 10.22 malam untuk tindakan lanjut,” katanya menerusi kenyataan malam tadi.

Terdahulu, kereta mangsa ditemui Pasukan Penyelamat Di Air (PPDA) dalam keadaan terbalik pada jarak 15 meter daripada lokasi dia dilaporkan hilang.

Sementara itu, Ketua Polis Daerah Mersing Supt Abdul Razak Abdullah Sani mengesahkan penemuan mayat wanita itu, yang dipercayai pemandu Perodua Myvi yang dilaporkan hilang pagi semalam.

“Mayat dibawa ke Unit Forensik, Hospital Mersing untuk proses bedah siasat dan pengecaman oleh ahli keluarga. Kes diklasifikasikan sebagai mati mengejut,” katanya dalam kenyataan berasingan, malam tadi.

Pada kejadian kira-kira jam 6.49 pagi itu, mangsa yang berusia 23 tahun itu, dipercayai dalam perjalanan dari Mersing ke Kluang dan memandu di jalan raya yang telah dinaiki air sebelum dihanyutkan arus bersama-sama kereta yang dipandunya.


Pesara wanita rugi RM220,500 terpedaya sindiket ‘love scam’

Seorang pesara mengalami kerugian berjumlah RM220,500 selepas dipercayai terpedaya dengan sindiket ‘love scam’ pada November tahun lepas.

Ketua Jabatan Siasatan Jenayah Komersial Kedah Superintendan Elias Omar berkata ia bermula apabila wanita berumur 60 tahun dari Pendang itu berkenalan dengan suspek menerusi Facebook yang kemudian memperkenalkan dirinya sebagai ‘Amran Mohammad Ali’.

“Mangsa yang telah kematian suami sejak 2008 kemudian berhubung dengan suspek yang memaklumkan bahawa dia bekerja sebagai seorang doktor di Syria, menggunakan aplikasi WhatsApp.

“Suspek telah meminta bantuan daripada mangsa untuk memasukkan beberapa transaksi wang ke dalam akaun suspek bagi membantunya kerana sering berada dalam kesusahan,” katanya menurut Bernama.

Elias berkata mangsa yang mempercayai suspek, telah membuat kemasukan wang secara berperingkat melalui mesin juruwang automatik (ATM) ke dalam tujuh akaun bank berbeza yang diberikan suspek.

“Mangsa telah membuat 51 transaksi berjumlah RM220,500 ke dalam kesemua akaun yang diberikan bermula Disember 2021 hingga Mei lepas dan duit berkenaan adalah daripada simpanannya sendiri.

“Mangsa sedar dirinya ditipu dan telah membuat laporan polis semalam di Ibu Pejabat Polis Daerah Pendang.

“Kes disiasat mengikut Seksyen 420 Kanun Keseksaan. Polis juga menasihatkan orang ramai supaya tidak mudah terpedaya dengan sindiket penipuan dan membuat semakan nombor telefon atau nombor akaun bank menerusi laman sesawang http://ccid.rmp.gov.my/semakmule/ terlebih dahulu,” katanya.


Warga Lembah Klang kena waspada kes sporadik makin membimbangkan

Kementerian Kesihatan Malaysia (KKM) memaklumkan kes Covid-19 yang tidak dapat dikaitkan dengan mana-mana kluster sedia ada atau sporadik, dan kes tidak bergejala, semakin membimbangkan di Lembah Klang.

Ketua Pengarah Kesihatan Tan Sri Dr Noor Hisham Abdullah berkata kes-kes sporadik ini dikesan melalui saringan di tempat kerja, dalam komuniti, atau daripada saringan kes bergejala.

Katanya, apa yang lebih membimbangkan adalah kebanyakan kes sporadik itu tidak bergejala tetapi masih boleh menjangkiti sesiapa sahaja yang berada di sekeliling mereka yang tidak mengamalkan prosedur operasi standard (SOP) dengan betul.

Lembah Klang adalah sebuah kawasan yang terdiri daripada Wilayah Persekutuan Kuala Lumpur dan pinggir bandarnya, serta meliputi kawasan bandar dan bandar raya di Selangor.

“Pada Minggu Epidemiologi (ME) ke-24, Lembah Klang mencatatkan jumlah kes sporadik tertinggi di Malaysia. Tiga daerah tertinggi melaporkan iaitu Petaling dengan 3,905 kes, Daerah Hulu Langat dengan 2,783 kes, dan Daerah Klang dengan 2,482 kes.

“Walaupun Perintah Kawalan Pergerakan 3.0 yang diumumkan pada 12 Mei 2021 iaitu pada ME ke-19, dilihat telah berjaya mengawal peningkatan kes-kes kluster pada ME ke-24, namun kes-kes sporadik masih tidak menunjukkan penurunan yang ketara,” katanya dalam kenyataan hari ini.

Dr Noor Hisham berkata, kes sporadik tertinggi dilaporkan adalah di Selangor dengan 151,725 kes (38.0 peratus), Wilayah Persekutuan Kuala Lumpur (44,517 kes – 11.2 peratus) dan Sarawak (40,889 kes – 10.3 peratus).

Beliau berkata, Lembah Klang yang sememangnya mempunyai kepadatan penduduk yang tinggi, bukan sahaja terdedah kepada bahaya kes sporadik di dalam komuniti, malahan kebanyakan daripada kes Covid-19 ini tidak mempunyai gejala.

“Dengan erti kata lain, sukar bagi kita untuk mengetahui siapa yang mempunyai Covid-19 di kalangan kita. Oleh itu adalah sangat penting bagi semua pihak mengambil maklum perkara ini dan melindungi diri serta keluarga masing-masing daripada bahaya Covid-19,” katanya.

Sehubungan itu, katanya, KKM meminta masyarakat untuk terus konsisten dalam mematuhi sepenuhnya SOP dan mengamalkan tindakan kesihatan awam kendiri sebagai salah satu langkah mendepani peningkatan kes-kes sporadik dan kes Covid-19 tidak bergejala khususnya di kawasan sesak dan berisiko tinggi.

Antara tindakan kesihatan awam kendiri yang boleh diambil oleh masyarakat adalah seperti berikut:


PRU-15 : Maszlee kena sembur masa lawat PPS

Calon Pakatan Harapan bagi Parlimen Simpang Renggam ‘diserang’ dua lelaki ketika cuba melawat sebuah Pusat Pemindahan Sementara (PPS) di kawasan itu, hari ini.

Dr Maszlee Malik yang merupakan penyandang kawasan itu dituduh sebagai pembohong dan dipertikaikan sumbangannya sepanjang bergelar wakil rakyat.

Malah salah seorang lelaki berkenaan melempatkan perkataan ‘kencing’ kepadanya yang boleh ditakrifkan seperti bohong atau tipu.

Namun perlakuan lelaki tersebut berjaya dihalang anggota polis yang bertugas dan membawanya menjauhi Maszlee.

Bekas menteri pendidikan itu kemudiannya didatangi seorang lelaki lagi yang berlawan mulut sambil menuntut sumbangan Maszlee di situ.

Kejadian tersebut dirakam dan video berdurasi 1 minit 29 saat itu tular di media sosial.

Ketua Polis Daerah Kluang Asisten Komisioner Bahrin Md Noh berkata kejadian itu sempat dihalang anggota bertugas daripada berlarutan.

“Ibu Pejabat Polis Daerah Kluang sudah mengesan satu klip video berdurasi 1 minit 29 saat di aplikasi Whatsapp.

“Video klip terbabit juga memaparkan seorang ahli politik bertengkar dengan penduduk di sebuah pusat pemindahan sementara mangsa banjir.
“Pihak polis mengesahkan kejadian tersebut berlaku di Dewan Utama, Kampung Ithnin Maarof, Simpang Renggam.

“Kejadian ini menyebabkan berlaku pertengkaran mulut antara kedua-dua belah pihak,” dalam satu kenyataan, lapor BH.

Dalam pada itu, Maszlee yang menghadapi provokasi berkenaan sempat menasihati dua individu tersebut supaya malu terhadap tindakan masing-masing yang boleh ditonton oleh dunia serta memalukan keluarga mereka sendiri.

PPS itu masih menempatkan 27 mangsa daripada enam keluarga yang terjejas banjir kilat, malam tadi.


Inisiatif peranti siswa disusun semula, tender baharu dibuka

Kerajaan membuka semula tender membekalkan peranti kepada siswa bagi penuntut institusi pengajian tinggi awam (IPTA) dan institusi pengajian tinggi swasta (IPTS) daripada golongan B40.

Sehubungan itu, Menteri Komunikasi dan Multimedia Tan Sri Annuar Musa berkata inisiatif berkenaan dijadualkan semula dan semua pelajar dijangka menerima bantuan Pakej PerantiSiswa Keluarga Malaysia bermula Julai depan.

Sebelum ini, katanya timbul pelbagai dakwaan apabila Pakej PerantiSiswa Keluarga Malaysia ditangguhkan sehingga menyebabkan program berkenaan perlu dikaji semula dan tidak akan dilaksanakan sama sekali.

Menurutnya semua permohonan sedang diteliti oleh jawatankuasa pada peringkat Kementerian Komunikasi dan Multimedia (K-KOMM) sebagai kementerian pelaksana bagi program inisiatif berkenaan.

“Sebelum ini kita menjangka sekiranya pembekal dapat membekalkan peranti pada bulan Mei tanpa sebarang masalah, maka pada bulan Jun kita akan mula mengagihkan kepada pelajar yang layak.

“Bagaimanapun ketika ini kita berdepan dengan masalah tender dan ia (tender) baru dibuka semula. Kita jangka sebelum pertengahan Jun, pemilihan tender dapat diselesaikan dan diputuskan, sekali gus pada bulan Julai kita akan mula mengagihkan tablet kepada pelajar,” katanya.

Beliau berkata demikian pada sidang media ketika menghadiri Majlis Ramah Mesra Aidilfitri Bersama Komuniti Keluarga Malaysia dan Rakyat Kelantan di Kompleks Yayasan Kemiskinan Kelantan di Padang Kala, di sini hari ini.

Annuar yang juga Ahli Parlimen Ketereh berkata permohonan secara dalam talian bagi Pakej PerantiSiswa Keluarga Malaysia sudah dibuka bermula 15 April hingga 15 Mei bagi fasa pertama dan ia menerima kira-kira 100,000 permohonan dan ia kini sedang ditapis oleh jawatankuasa

“Oleh kerana proses tender semula perlu dilakukan dengan beberapa perubahan yang lebih kemas kepada syarat-syarat tender maka sedikit masa diperlukan oleh jawatankuasa berkenaan untuk memperincikan tender,” katanya.

Beliau berkata inisiatif itu akan diperluaskan kepada pelajar Institusi Pendidikan Guru (IPG) di bawah Kementerian Pendidikan Malaysia daripada kalangan B40 selain pelajar di bawah institusi Kementerian Pelancongan, Seni dan Budaya iaitu Akademi Seni Budaya dan Warisan Kebangsaan (ASWARA).

“Ini adalah disebabkan kita mempunyai peruntukan yang mencukupi untuk memberi peranti percuma kepada jumlah penuntut yang lebih ramai,” katanya.


Muhyiddin jamin bantuan kepada peniaga kecil dibincang dalam MPN

Pengerusi Majlis Pemulihan Negara (MPN), Tan Sri Muhyiddin Yassin memberi jaminan langkah membantu kelompok peniaga kecil akan dibangkitkkan dalam mesyuarat pertama MPN yang akan diadakan dalam masa terdekat.

Beliau berkata, semua perkara berkaitan pemulihan negara dari aspek keseluruhan masyarakat dan keseluruhan kerajaan akan dibincangkan dalam mesyuarat itu, dan beliau menjangka tarikhnya mungkin ditetapkan dalam tempoh seminggu akan datang.

Menurutnya langkah sewajarnya akan diambil dalam perancangan untuk memastikan lebih banyak sektor ekonomi, sosial, kesihatan, pendidikan, kebudayaan dan lain-lain kembali pulih sebagaimana sebelum pandemik Covid-19 melanda negara.

“Sebagai Pengerusi MPN saya akan pastikan sektor dan peniaga-peniaga kecil ini terus dibantu dalam setiap perancangan kerajaan membawa negara keluar daripada kemelut ekonomi kesan daripada pandemik Covid-19.

“Petang tadi, saya berkunjung ke kawasan perniagaan di Setapak Jaya, satu daripada kawasan atau wilayah ‘bebas berniaga’ di Kuala Lumpur yang menjual pelbagai aneka makanan, minuman, kudapan dan buah-buahan tempatan,” katanya dalam Facebook beliau malam ini.

Bekas Perdana Menteri itu turut bersyukur kerana rata-rata peniaga yang ditemui menyatakan kehidupan mereka kembali bersinar melalui kebenaran menjalankan perniagaan yang diberikan kerajaan.

“Tambahan lagi, hampir kesemua yang meniaga menceritakan mereka sudah menerima sekurang-kurangnya satu suntikan dos vaksin.

“Keceriaan yang terpamer di wajah peniaga kecil ini menunjukkan tanda-tanda pemulihan ekonomi negara semakin jelas,” katanya

Muhyiddin berkata ruang yang luas perlu diberikan kepada usahawan dan peniaga kecil untuk menjalankan perniagaan, seiring hasrat kerajaan memastikan mereka terus berupaya menjana pendapatan.

“Saya juga bangga melihat prosedur operasi standard (SOP) diamalkan oleh para peniaga dan juga pembeli, yang kesemuanya memakai pelitup muka dan menjaga penjarakan fizikal dalam berurus niaga,” katanya.

Beliau mengajak semua pihak supaya berdoa untuk negara tercinta dan rakyat Malaysia yang bertungkus-lumus berusaha dan bekerja menjana pendapatan di mana sahaja berada.

“Moga anda dan kita sentiasa dilindungiNya!,” katanya.


PN sedia bentang bajet baharu jika tubuh kerajaan selepas PRU-15

Perikatan Nasional (PN) akan menawarkan satu belanjawan baharu yang lebih baik untuk rakyat dan negara sekiranya mampu menubuhkan kerajaan pada Pilihan Raya Umum Ke-15 (PRU-15) akan datang.

Timbalan Presiden Bersatu Datuk Seri Ahmad Faizal Azumu yakin walaupun Parlimen akan dibubarkan sebelum Bajet 2023, kerajaan baharu PN akan membentangkan peruntukan yang baik untuk rakyat dan negara.

Beliau berkata demikian pada sidang media selepas Perasmian Hari Sukan Negara 2022, di Putrajaya, hari ini.

Semalam, Menteri Kewangan Tengku Datuk Seri Zafrul Abdul Aziz berkata belanjawan baharu perlu dibentangkan semula di Dewan Rakyat sekiranya PRU-15 diadakan sebelum Bajet 2023 diluluskan oleh Parlimen.

Pembentangan semula itu perlu dilakukan oleh kerajaan baharu yang dibentuk setelah keputusan PRU-15 diketahui. Ia pernah dilakukan pada 1999 ketika kerajaan diterajui Tun Dr Mahathir Mohamad.

Sementara itu, Ahmad Faizal yang juga Menteri Belia dan Sukan enggan mendedahkan sama ada perkara berkaitan pembubaran Parlimen turut dibincangkan dalam mesyuarat Jemaah Menteri semalam.

“Perkara dalam mesyuarat Kabinet tidak boleh didedahkan kepada umum. Saya sudah bersumpah dengan nama Allah SWT di hadapan Yang di-Pertuan Agong untuk tidak bercerita mengenai apa yang dibincangkan dalam mesyuarat Kabinet.

“Kalau saya ceritakan masuk neraka. Saya tak nak masuk neraka.

“Dia makan rasuah, salah guna kuasa dengan bersumpah dengan nama Allah, kemudian kita tak ikut masuk neraka,” katanya.

Sementara itu, ditanya mengenai kenyataan Setiausaha Agung UMNO, Datuk Seri Ahmad Maslan yang tidak bersetuju dengan tindakan 12 Menteri PN mengutuskan warkah kepada Yang di-Pertuan Agong berhubung pendirian PN itu menolak PRU-15 diadakan tahun ini, Ahmad Faizal berkata, pihaknya perlu menyampaikan hasrat mereka kepada Al-Sultan Abdullah Ri’ayatuddin Al-Mustafa Billah Shah.

Katanya, ketika Ahmad banyak tidak bersetuju dengan Ahli Parlimen PN, mereka juga tidak bersetuju dengan pemimpin UMNO itu.

“Ini adalah sebuah negara berdemokrasi. Kami fikir kami perlu menyampaikan hasrat dipersembahkan ke bawah Duli Yang Maha Mulia Seri Paduka Yang di-Pertuan Agong.

“Ada pihak yang tak bersetuju, ada ramai juga yang bersetuju. Jadi tak perlu kita nak bergaduh. Saya menghormati beliau (Ahmad) dan saya fikir masing-masing boleh mengeluarkan pandangan,” katanya.

Setiausaha Agung UMNO itu sebelum ini berpandangan keabsahan kerajaan ketika ini semakin berkurangan dengan tindakan 12 menteri Kabinet daripada PN itu.

Ahmad dilaporkan berkata, langkah 12 menteri Kabinet PN itu mengurangkan sebanyak 40 peratus keabsahan kerajaan sedia ada serta melambangkan ketidakpercayaan kepada apa yang ingin dibuat Perdana Menteri, Datuk Seri Ismail Sabri Yaakob.

Bagaimanapun, Agenda Daily melaporkan tindakan 12 menteri Kabinet daripada PN menghantar surat kepada Yang di-Pertuan Agong itu tidak boleh ditafsir hilangnya kepercayaan kepada Ismail Sabri, berbanding perbuatan UMNO sebelum ini.

Sebaliknya, pengkhianatan 15 ahli Parlimen (MP) daripada UMNO sebelum ini yang menarik sokongan kepada PN, dianggap lebih teruk sehingga kerajaan yang dibangunkan untuk membela rakyat telah tumbang.

Beza tindakan 12 menteri PN hantar surat dengan khianat 15 MP UMNO


Enam mangsa nahas LRT kritikal

Enam daripada 64 mangsa nahas dua tren Transit Aliran Ringan (LRT) di ibu negara malam tadi dilaporkan berada dalam keadaan tenat.

Menteri Wilayah Persekutuan Tan Sri Annuar Musa dalam Twitternya pagi ini memaklumkan tiga daripada enam mangsa itu terpaksa menggunakan alat bantuan pernafasan.

“Perkembangan terbaharu, enam kritikal dengan tiga daripadanya memerlukan bantuan alat pernafasan, 15 separuh kritikal dan 43 lagi tidak kritikal.

“Terima kasih kepada semua petugas Jabatan Kecemasan Hospital Kuala Lumpur yang bertungkus lumus sehingga jam 1.30 pagi,” katanya.

Beliau juga berkata, pihak berkuasa perlu menjalankan siasatan terperinci untuk mengenal pasti punca nahas.

“Indiden pelanggaran koc yang berlaku itu mesti disiasat secara terperinci puncanya, dan meneliti jika ada kecuaian terutama di menawa kawalan. Keselamatan orang awam mesti diutamakan,” katanya.

Terdahulu, polis membuka kertas siasatan bagi menyiasat pelbagai kemungkinan nahas membabitkan dua tren LRT RapidKL yang bertembung kira-kira jam 8.45 malam tadi.

Ketua Polis Daerah Dang Wangi Asisten Komosioner Mohamad Zainal Abdullah berkata, siasatan akan dijalankan mengikut Seksyen 201 Akta Pengangkutan Darat 2010 kerana menyebabkan kecederaan ramai dan kerosakan kepentingan awam.

Katanya, kesemua mangsa terlibat terdiri 36 wanita dan 29 lelaki.

Kedua-dua tren bergerak dengan kelajuan sekitar 40 kilometer sejam ketika bertembung.

Tren yang membawa 213 penumpang ke Gombak dipandu secara automatik, sementara tren rosak pula dari Stesen Kampung Baru ke Gombak ialah tren kosong yang dalam ujian dan hanya ada pemandu.